***Csongrád Város Jegyzőjétől***

**Száma**: Szo/586-35/2022.

**Témafelelős:** Sebők Borbála

***ELŐTERJESZTÉS***

***Tárgy:*** *Tájékoztató értékelés a gyermekjóléti és gyermekvédelmi feladatok ellátásáról.*

Tisztelt Képviselő-testület!

A gyermekek védelméről és a gyámügyi igazgatásról szóló, módosított 1997. évi XXXI. tv. (a továbbiakban: gyermekvédelmi törvény) 96. § (6) bekezdése értelmében:

„*A települési önkormányzat és állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.*”

Az értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló módosított 149/1997. (IX.10.) Kormányrendelet 10. sz. melléklete szabályozza.

Az értékelés célja, hogy a Tisztelt Képviselő-testület nyomon követhesse, és lehetőség szerint biztosítsa a gyermekek védelmét és esélyegyenlőségét.

Az értékelés a fentiek alapján bemutatja:

1. A település demográfiai mutatóit, különös tekintettel a 0-18 éves korosztály adataira.
2. Az önkormányzat által nyújtott pénzbeli és természetbeni ellátásokat, a gyermekétkeztetés megoldásának módjait, kedvezményekben részesülőkre vonatkozó statisztikai adatokat.
3. Az önkormányzat által biztosított személyes gondoskodást nyújtó ellátásokat. A jelzőrendszer 2021. évi működésének tapasztalatait.
4. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapításokat.
5. Jövőre vonatkozó javaslatokat, célokat.
6. Bűnmegelőzési program főbb pontjait, valamint a gyermekkorú és a fiatalkorú bűnelkövetők számának az általuk elkövetett bűncselekmények számának a bűnelkövetés okait.
7. A települési önkormányzat és a civil szervezetek kapcsolatát.

A gyermekvédelmi törvény 14. §-a szerint a gyermekek védelme, a gyermek családban történő nevelkedésének elősegítésére, veszélyezettségének megelőzésére és megszüntetésére, valamint szülői, vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység. A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint gyermekvédelmi törvényben meghatározott hatósági intézkedések biztosítják.

A gyermekvédelmi rendszer működtetése állami és önkormányzati feladat.

A gyermekvédelmi törvény 94. § (1)-(4) bekezdése alapján a települési önkormányzat feladata:

*„(1) A települési önkormányzat, fővárosban a fővárosi kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése.*

*(2) A települési önkormányzat az e törvényben foglaltak szerint, a (2a)-(4) bekezdésben meghatározottak figyelembevételével biztosítja – a gyermekek esélynövelő szolgáltatásai kivételével - a személyes gondoskodást nyújtó gyermekjóléti alapellátásokat, valamint, ha a (2a)-(4) bekezdés alapján nem köteles az ellátás biztosítására, szervezi és közvetíti a máshol igénybe vehető ellátásokhoz való hozzájutást.*

*(2a) Polgármesteri hivatalt működtető települési önkormányzat, a közös önkormányzati hivatal székhelye szerinti települési önkormányzat, a fővárosban a fővárosi kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat lakosságszámtól függetlenül köteles gyermekjóléti szolgálatot működtetni. A közös önkormányzati hivatal székhelye szerinti települési önkormányzat által működtetett gyermekjóléti szolgálat ellátási területe a közös önkormányzati hivatalhoz tartozó települések lakosságára terjed ki. Amennyiben a gyermekjóléti szolgálat fenntartója társulás, a társulás társulási megállapodásban megjelölt székhelye kizárólag az e bekezdés szerint feladatellátásra kötelezett önkormányzat lehet.*

*(3) Az a települési önkormányzat, fővárosban a kerületi önkormányzat, amelynek területén*

1. *tízezernél több állandó lakos él, bölcsődét,*
2. *húszezernél több állandó lakos él, az a) pontban meghatározottak mellett gyermekek átmeneti otthonát,*
3. *harmincezernél több állandó lakos él, az a) és b) pontokban meghatározottak mellett családok átmeneti otthonát köteles működtetni.*

*(3a) Ha a bölcsődei ellátásra az adott településen legalább öt gyermek tekintetében igény jelentkezik, vagy a település – jogszabályban meghatározottak szerint alapított – 3 év alatti lakosinak száma meghaladja a 40 főt, a (3) bekezdés a) pontja alá nem tartozó települési önkormányzat köteles gondoskodni a gyermekek bölcsődei ellátásáról a 42.§ (2) bekezdése szerinti bölcsődei ellátását nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.*

1. *A járásszékhely település, a fővárosban a fővárosi kerületi önkormányzat és a megyei jogú város lakosságszámtól függetlenül köteles gyermekjóléti központot működtetni. A járásszékhely településen működő gyermekjóléti központ ellátási területe a járás lakosságára terjed ki.”*

A gyermekek védelmét ellátó helyi önkormányzatnak kiemelt feladata a gyermekek mindenekfelett álló érdekének figyelembe vétele, a törvényben elismert jogainak biztosítása, az egyenlő bánásmód követelményeinek betartása.

1. **A település demográfiai mutatói, különös tekintettel a 0-18 éves korosztály adataira**

|  |  |  |  |  |  |  |  |
| --- | --- | --- | --- | --- | --- | --- | --- |
| **Év** | **0-3 év** | **4-6 év** | **7-14 év** | **15-18 év** | **Gyermekek száma** | **Lakó népesség\* összesen** | **Gyermekek aránya** |
| 2011. | 543 | 461 | 1322 | 816 | 3142 | 17751 | 17,7 % |
| 2012. | 547 | 454 | 1284 | 781 | 3066 | 17605 | 17,4 % |
| 2013. | 531 | 446 | 1256 | 760 | 2993 | 17462 | 17,1% |
| 2014. | 544 | 421 | 1263 | 704 | 2932 | 17255 | 16,9% |
| 2015. | 549 | 432 | 1251 | 671 | 2903 | 17154 | 16,9% |
| 2016. | 532 | 400 | 1248 | 654 | 2843 | 16953 | 16,7% |
| 2017. | 560 | 406 | 1192 | 645 | 2803 | 16749 | 16,7% |
| 2018. | 546 | 415 | 1158 | 666 | 2785 | 16211 | 17,2% |
| 2019. | 567 | 406 | 1127 | 603 | 2703 | 16100 | 16,8% |
| 2020. | 552 | 393 | 1125 | 627 | 2697 | 15931 | 16,9% |
| 2021. | 555 | 410 | 1106 | 622 | 2693 | 15810 | 17% |

Forrás: Polgármesteri Hivatal Népesség- nyilvántartás

\*Lakó népesség: az adott területen lakóhellyel rendelkező, és másutt tartózkodási hellyel nem rendelkező személyek, valamint az ugyanezen területen tartózkodási hellyel rendelkező személyek együttes száma, azaz az adott területen ténylegesen élő, jelenlévő népesség.

|  |  |  |
| --- | --- | --- |
| Év | Gyermekek száma | Gyermekek aránya a lakónépességben |
| 2011. | 3142 | 17,7 % |
| 2012. | 3066 | 17,4 % |
| 2013. | 2993 | 17,1% |
| 2014. | 2932 | 16,9% |
| 2015. | 2903 | 16,9% |
| 2016. | 2843 | 16,7% |
| 2017. | 2803 | 16,7% |
| 2018. | 2785 | 17,2% |
| 2019. | 2703 | 16,8% |
| 2020. | 2697 | 16,9% |
| 2021. | 2693 | 17% |

|  |  |  |  |
| --- | --- | --- | --- |
|  | **Fiú** | **Lány** | **Összesen** |
| **0-3 éves** | 321 fő | 234 fő | 555 fő |
| **4-6 éves** | 211 fő | 199 fő | 410 fő |
| **7-14 éves** | 539 fő | 567 fő | 1106 fő |
| **15-18 éves** | 347 fő | 275 fő | 622 fő |
| **Összesen** | **1418 fő** | **1275 fő** | **2693 fő** |

A fenti adatokat összevetve a gyermekkorú lakosság száma és a lakónépességhez viszonyított aránya jelentősen nem változott a múlt évhez képest. 2011. óta közel 14 %-kal csökkent a gyermekek száma Csongrádon, a csökkenés a 15-18 év közötti korosztálynál figyelhető meg leginkább (23,7 % csökkenés a 10 év alatt).

1. **Az önkormányzat által nyújtott pénzbeli, természetbeni ellátások adatai**
* **Pénzbeli és természetbeni ellátások:**

A pénzbeli és természetbeni ellátásokat, azok igénybevételének módját, illetve a jogosultsági feltételeket az önkormányzat rendeletben szabályozta. E szabályokat Csongrád Városi Önkormányzat Képviselő- testületének *a települési támogatás megállapításának, kifizetésének, folyósításának, valamint felhasználásának ellenőrzéséről* szóló 10/2020. (II. 21.) önkormányzati rendelete tartalmazza.

A rendelet nem tartalmazza a rendszeres gyermekvédelmi kedvezményre való jogosultság feltételeit, mivel azt teljes körűen a gyermekvédelmi törvény szabályozza.

A helyi rendelet alapján települési támogatás nyújtható gyermekek ellátásával, nevelésével összefüggésben gyermek születéséhez, fogyatékos gyermek gondozásához, agyhártya elleni védőoltáshoz, nyári szünidei gyermekétkeztetéshez és a rendszeres gyermekvédelmi kedvezményben részesülők számára az alábbiak szerint:

**Fogyatékos gyermek családjának nyújtott települési támogatás:**

Az ellátás összege 40.000 Ft, jövedelemhatára 142.500,- Ft. Fogyatékos gyermek családját érintő támogatásban 11 gyermek részesült, 440.000 Ft összegben.

A finanszírozás forrása: önkormányzati költségvetés, mértéke: 100%.

**A gyermek születéséhez nyújtott települési támogatás**:

Az ellátás összege 50.000,-Ft, a támogatási formánál a jogosultsági jövedelemhatár 2020.01.01. napjától eltörlésre került. Támogatást 104 esetben nyújtottunk, 5.200.000,- Ft összegben. A születési támogatás iránti kérelmet 2021. február 1. napjától a korábbi 60 nap helyett a gyermek születését követő 90 napon belül lehet előterjeszteni.

A finanszírozás forrása: önkormányzati költségvetés, mértéke: 100%.

**Agyhártyagyulladás elleni védőoltás támogatására nyújtott települési támogatás**:

A támogatás összege a második oltóanyag teljes költsége, legfeljebb 35.000,-Ft/db, a jogosultsági jövedelem határ 128.250,- Ft/fő. Támogatást 13 esetben nyújtottunk, 385.893,- Ft összegben.

A finanszírozás forrása: önkormányzati költségvetés, mértéke: 100%.

**Bursa Hungarica Felsőoktatási Ösztöndíj támogatás:**

2021 januárjában és augusztusában 1.345.000,- Ft támogatást utalt az önkormányzat az Emberi Erőforrás Támogatáskezelő részére. A nyertes pályázók 10 hónapon keresztül havi 5.000,- Ft ösztöndíj támogatásban részesültek. 2021- ben 20 pályázat érkezett, mindegyik támogatott volt. A nyertes pályázatok 1.000.000,- Ft-tal terhelik meg a 2022. évi költségvetést.

A finanszírozás forrása: önkormányzati költségvetés, mértéke: 100%.

**Szünidei gyermekétkeztetés:**

A gyermekvédelmi törvény 21/C. §-a alapján az önkormányzat a szünidei gyermekétkeztetés keretében a szülő, törvényes képviselő kérelmére a déli meleg főétkezésta hátrányos, halmozottan hátrányos helyzetű gyermekek részére ingyenesen *biztosítja*, a rendszeres gyermekvédelmi kedvezményben részesülő gyermekek részére pedig ingyenesen *biztosíthatja*.

A települési önkormányzat a szünidei gyermekétkeztetést az a) pont szerinti esetben bölcsődei, óvodai nevelésben részesülő gyermekek számára a bölcsődei ellátását nyújtó intézmény és az óvoda zárva tartásának időtartama alatt valamennyi munkanapon biztosítja. Az általános és középiskolás gyermekek számára pedig a nyári szünet időtartama alatt valamennyi munkanapon; az őszi, téli, tavaszi szünetben pedig az adott tanítási szünet időtartamára eső munkanapokon köteles megszervezni és a szülő kérelmére az adott gyermek részére biztosítani.

Az önkormányzat a szünidei gyermekétkeztetés keretében szülő, törvényes képviselő kérelmére a hátrányos, halmozottan hátrányos helyzetű gyermekek részére ingyenesen biztosít déli meleg főétkezést jogszabályi kötelezettségének eleget téve.

A beérkezett kérelmek alapján az őszi, tavaszi szünetben az étkeztetést a Gazdasági Ellátó Szervezet konyhái biztosították, az étel elvitelét a Szentháromság tér 10. szám alatti étkezdében oldották meg. A téli szünidőben pedig a Piroskavárosi Idősek Otthona Szent Imre u. 19. szám alatti konyhája biztosította az étkeztetést, szintén elvitel formájában.

Az őszi szünetben 12 fő, a tavaszi szünetben 9 fő és a téli szünidőben 12 fő igényelte az ingyenes étkezést a hátrányos, halmozottan hátrányos helyzetű gyermekek közül.

Szünidei gyermekétkeztetés igénybevételére vonatkozó adatok 2021-ben

|  |  |  |
| --- | --- | --- |
| Szünidő | Étkezési napok száma | Étkezésben részesülők száma |
| Tavasz | 2 | 9 |
| Nyár | 54 | 62 (41 fő HH/HHH) |
| Ősz | 5 | 12 |
| Tél | 7 | 12 |

Önkormányzatunk nem csak a hátrányos, halmozottan hátrányos helyzetű gyermekek részére biztosította ingyenesen a nyári szünidő ideje alatt az étkeztetést, hanem saját költségvetési forrásból a rendszeres gyermekvédelmi kedvezményben részesülő gyermekek is étkezhettek. A nyári szünidő időszaka alatt 2021.06.16. naptól 2021.08.31. napjáig vehették igénybe a szülők az ellátást. Az erre felhasznált összeg 2021. évben 211.755,- Ft volt. A hátrányos, halmozottan hátrányos helyzetű gyermekek közül 41 fő vette igénybe az étkeztetést a nyári szünetben, mely nem terheli az önkormányzat költségvetését.

**Rendszeres gyermekvédelmi kedvezményhez kapcsolódó települési támogatás:**

**Rendszeres gyermekvédelmi kedvezményhez kapcsolódó települési támogatás** keretében augusztusban 166 család részére és novemberben pedig 169 család részére, gyermekenként és alkalmanként 5.000,- Ft értékű természetbeni támogatást nyújtottunk **élelmiszervásárlási** **utalvány** formájában, azon családok részére, akiknek rendszeres gyermekvédelmi kedvezményre való jogosultsága tárgyév augusztus 1. napján, november 1. napján fennállt. Az erre fordított összeg 3.170.000,- Ft volt.

**Önkormányzatot terhelő kiadások összesen**

Az előző évi számadatokhoz képest a kiadások stagnálnak, 2021. évben 10.752.648,- Ft volt az önkormányzatot terhelő szociális, gyermekeket érintő kiadások nagysága. (2020-ban 10.638.574,- Ft, 2019-ben 8.533.384,- Ft, 2018- ban 6.852.817,- Ft). A segélyezési keret közel 32 %-át fordítja az önkormányzat kimondottan a gyermekeket érintő kiadásokra.

* **Rendszeres gyermekvédelmi kedvezmény:**

A rendszeres gyermekvédelmi kedvezményre (RGYK) való jogosultság megállapításának célja annak igazolása, hogy a gyermek szociális helyzete alapján jogosult a gyermekvédelmi törvényben meghatározott gyermekétkeztetés normatív kedvezményének, a szünidei gyermekétkeztetésnek, illetve külön jogszabályban meghatározott egyéb kedvezményeknek (pl. ingyenes tankönyv) az igénybevételére.

A veszélyhelyzet ideje alatt teendő, egyes szociális és gyermekvédelmi ellátásokkal kapcsolatos intézkedésekről, valamint a szociális és gyermekvédelmi szolgáltatásoknak a veszélyhelyzet ideje alatt elrendelt működési rendjéről szóló 556/2020. (XII.4.) Korm. rendelet 9. § alapján

„*Az e rendelet hatálybalépésekor fennálló és a veszélyhelyzet ideje alatt lejáró rendszeres gyermekvédelmi kedvezményre való jogosultság időtartama, valamint a hátrányos, halmozottan hátrányos helyzet fennállását megállapító határozat hatályának időtartama meghosszabbodik a veszélyhelyzet megszűnésének hónapját követő második hónap végéig*.”

A 2020. december 4. napján fennálló illetve azt követően lejáró rendszeres gyermekvédelmi kedvezmény és hátrányos, halmozottan hátrányos helyzetre való jogosultság a fenti törvény alapján automatikusan meghosszabbításra került és a veszélyhelyzet végét követő második hónap utolsó napjáig fennáll.

2021-ben 287 fő részére volt rendszeres gyermekvédelmi kedvezmény megállapítva.

|  |  |
| --- | --- |
| Év | RGYK-ban részesülők száma |
| 2018. | 408 fő |
| 2019. | 373 fő |
| 2020. | 292 fő |
| 2021. | 287 fő |

Forrás: Szociális és Lakásügyi Iroda nyilvántartása

Utoljára 2018. január 1-jén emelték a támogatásnál megszabott jövedelemhatárt, család esetében 37. 050,- Ft-ról 38.475,- Ft-ra, egyedülálló szülő és nagykorú gyermek esetében pedig 39.900,- Ft-ról 41.325,- Ft-ra növekedett.

A 2020. és 2021. évi adatok közötti különbség annak köszönhető, hogy voltak ügyfelek, akik kérték megszüntetni az ellátást.

A nyilvántartásban szereplő 287 főből 17 gyermek (14 család) vonatkozásában állapítottunk meg gyámszülő, illetve családba fogadó gyám részére rendszeres gyermekvédelmi kedvezményt.

**Elutasítások száma, okai:**

Rendszeres gyermekvédelmi kedvezmény iránti kérelem elutasítására 2 esetben került sor.

* Mindkét esetben a családban az egy főre jutó jövedelem meghaladta a jogszabályban előírt jövedelemhatárt, (1997. évi XXXI. tv. 19. § (2) bekezdés: család esetében 38.475,- Ft/fő/hó, illetve egyéb családszerkezetnél 41.325,- Ft/fő/hó).

**Rendszeres gyermekvédelmi kedvezményhez kapcsolódó alap- és emelt összegű pénzbeli ellátás:**

A Magyarország 2021. évi központi költségvetéséről szóló 2020. évi XC. törvény az emelt összegű támogatást 6.500,- Ft-ban, az alap összegű támogatást 6.000,- Ft-ban határozta meg. A rendszeres gyermekvédelmi kedvezményben részesülők részére összesen 3.991.000,- Ft értékű pénzbeli támogatás került kifizetésre 2021 augusztusában és novemberében.

Finanszírozás formája: központi költségvetés, mértéke 100%-os.

|  |  |  |  |
| --- | --- | --- | --- |
| **Időpont** | **Gyermekek száma****Alapösszegű pénzbeli támogatás** | **Gyermekek száma****Emeltösszegű pénzbeli támogatás** | **Összeg (Ft)** |
| 2021.08.01. | 126 fő | 191 fő | 1.997.500,- Ft |
| 2021.11.01. | 134 fő | 183 fő | 1.993.500,- Ft |

**Rendszeres gyermekvédelmi kedvezményhez kapcsolódó kiegészítő pénzbeli ellátás:**

A gyermekvédelmi törvény alapján az jogosult erre az ellátásra, aki a gyermek tartására köteles és nyugellátásban, korhatár előtti ellátásban, szolgálati járandóságban, táncművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozik. A szülők tartási kötelezettségét a családba fogadás nem érinti, csak abban az esetben, ha a szülők elhaláloztak, illetve azt bíróság mondhatja ki határozatban. A Gyámhatóság által kiállított határozatokban is szerepel, hogy a családba fogadás a szülő tartási kötelezettségét nem érinti. Jelenleg ez az ellátási forma nem érint egy családot sem.

**A jegyző feladat- és hatáskörébe tartozó egyéb hatósági feladatkörök:**

2020. január 1. napjától az alábbi –korábban a gyermekvédelmi és gyámügyi feladatkörében eljáró járási hivatal hatáskörébe tartozó –ügykörök kerültek át a települési önkormányzatok hatáskörébe. A Gyermekvédelmi törvény alapján a családvédelmi koordinációért a jegyző felelős. A koordinációval kapcsolatos feladatokat Csongrádi Polgármesteri Hivatala Szociális és Lakásügyi Irodája végzi.

- **családvédelmi koordinációs feladat**:

A családvédelmi koordinációért felelős szerv a hozzátartozók közötti erőszak, vagy annak veszélye miatt tett jelzés fogadását követően a bántalmazottat és a bántalmazót személyes meghallgatás érdekében történő megjelenésre hívja fel, a bántalmazottat és a bántalmazót külön-külön hallgatja meg. A családvédelmi koordinációért felelős szerv a személyes meghallgatáson elhangzottakat
jegyzőkönyvbe foglalja és haladéktalanul tájékoztatja a rendőrséget, kiskorú érintettsége esetén a gyámhivatalt is. Tájékoztatja a bántalmazottat és a bántalmazót az igénybe vehető segítségnyújtási, konfliktuskezelő lehetőségekről.

Az iroda **8 esetben** nyújtott tájékoztatást az érintett felek részére.

- **tájékoztatás a családi jogállás rendezéséről**

A jegyzői hatáskörű gyámhatósági feladatok közé tartozik a családi jogállás rendezése, mely alapvetően a teljes hatályú apai elismerő nyilatkozat felvételét, illetve az ismeretlen szülőktől származó gyermek és képzelt szülők adatainak megállapítását jelenti.

A gyermek születési helye szerint illetékes anyakönyvi hivatal tájékoztatást küld hatóságunk részére az apa adatai nélkül anyakönyvezett gyermek születése esetén, irodánk pedig tájékoztatja az anyát annak érdekében, hogy a gyermek számára a családi jogállás rendezése milyen módon biztosítható.

2021. évben 8 ilyen jellegű esetünk volt. A gyermekvédelmi törvény és végrehajtási rendelete nem írja elő kötelezettségként az anya részére gyermeke családi jogállásának rendezését, így tapasztalataink alapján csak nagyon kevés esetben történik meg a teljes hatályú apai elismerő nyilatkozat megtétele.

- **előzetes gyámnevezés**

A szülő a gyámot megnevező vagy gyámságot kizáró nyilatkozatot tehet a települési önkormányzat jegyzője előtt. 2021. évben nem tettek ilyen nyilatkozatot.

**Hatósági munka a veszélyhelyzet ideje alatt:**

Magyarország Kormánya 2020. március 11. napjától veszélyhelyzetet hirdetett ki a 40/2020.(III.11.) rendeletével a Covid-19 elnevezésű járvány miatt. Ezzel összefüggésben a Csongrádi Polgármesteri Hivatal ügyfélfogadásának menete megváltozott. Személyes megjelenés esetén testhőmérséklet mérés követően lehetett belépni a Hivatal épületébe, a bent tartózkodás teljes ideje alatt szabályosan viselt (orrot és szájat takaró) maszkot kellett hordani, valamint a kihelyezett kézfertőtlenítő használata kötelező volt. A Szociális és Lakásügyi Iroda kérelmeit az ügyfélszolgálat helyiségében vették el az ügyfelektől.

A Polgármesteri Hivatal folyamatosan figyelemmel kísérte a koronavírus járvány alakulását és a helyzet változása esetén megtette a szükséges intézkedéseket.

*A veszélyhelyzet során teendő, egyes szociális és gyermekvédelmi ellátásokkal kapcsolatos intézkedésekről, valamint a szociális szolgáltatásoknak a veszélyhelyzet során elrendelt működési rendjéről szóló* 88/2020. (IV.5.) Korm. rendelet alapján a veszélyhelyzet alatt lejáró rendszeres gyermekvédelmi kedvezményre való jogosultság időtartama, valamint a hátrányos, halmozottan hátrányos helyzet fennállását megállapító határozat időtartama automatikusan meghosszabbodott a veszélyhelyzet megszűnését követő második hónap végéig. A szülők, törvényes képviselők tájékoztatva lettek a határozatok meghosszabbításáról, sem az oktatási intézményekben, sem a gyermekétkeztetésben nem okozott ez problémát a későbbiekben.

*A veszélyhelyzet megszűnésével összefüggő átmeneti szabályokról és a járványügyi készültségről* szóló 2020. évi LVIII. törvény 70.§ (2) bekezdése alapján a2020. március 11-e után és 2020. június 30-a előtt lejáró rendszeres gyermekvédelmi kedvezményre való jogosultság, valamint a hátrányos, halmozottan hátrányos helyzet fennállását megállapító határozat hatálya automatikusan meghosszabbodott 2020. augusztus 31-ik napjáig, így elkerülhetővé vált az ügyfelek tömeges jelenléte az épületben.

A Kormány 478/2020. (XI. 3.) számú rendeletével 2020. november 4. napjával Magyarország egész területére ismételten veszélyhelyzetet hirdetett ki. Ekkor a hivatalba való belépéssel összefüggésben visszavezették az óvintézkedéseket.

*A veszélyhelyzet ideje alatt teendő, egyes szociális és gyermekvédelmi ellátásokkal kapcsolatos intézkedésekről, valamint a szociális és gyermekvédelmi szolgáltatásoknak a veszélyhelyzet ideje alatt elrendelt működési rendjéről* szóló 556/2020. (XII.4.) Korm. rendelet 9. § alapján az rendelet hatálybalépésekor fennálló és a veszélyhelyzet ideje alatt lejáró rendszeres gyermekvédelmi kedvezményre való jogosultság időtartama, valamint a hátrányos, halmozottan hátrányos helyzet fennállását megállapító határozat hatályának időtartama ismételten meghosszabbodott a veszélyhelyzet megszűnésének hónapját követő második hónap végéig.

A 2021. december 01. napján hatályos a veszélyhelyzettel összefüggő átmeneti szabályokról szóló 2021. évi XCIX. törvény (a továbbiakban: Átmeneti törvény) 96.§ (3) bekezdése szerint:„*A 2020. november 4-e és e törvény hatálybalépését követő 30. nap között lejáró*

*a) rendszeres gyermekvédelmi kedvezményre való jogosultság,*

*b) a hátrányos, halmozottan hátrányos helyzet fennállását megállapító határozat hatálya, és*

*c) az*[*1993. évi III. törvény 54. §-a*](https://optijus.hu/optijus/lawtext/99300003.TV/tvalid/2022.1.2./tsid/lawrefP%2854%29)*alapján az egészségügyi szolgáltatás igénybevétele céljából megállapított jogosultság*

*az e törvény hatálybalépésének hónapját követő második hónap utolsó napjáig meghosszabbodik.”*

A 2021.12.29. napján hatályba lépett 815/2021. (XII.28.) Korm. rendelet az alábbi 8/A. §-al és a 13. §-al egészítette ki a veszélyhelyzettel összefüggő átmeneti szabályokról szóló 2021. évi XCIX. törvény hatálybalépésére tekintettel egyes törvények eltérő alkalmazásáról szóló 647/2021. (XI.30.) korm. rendeletet:

 *„8/A. § (2) bekezdése értelmében: „Az Átmeneti törvény 96.§ (3) bekezdésétől eltérően a 2020. november 4-e és a 27/2021. (II.29.) Korm. rendelet szerinti veszélyhelyzet megszűnését követő 30. nap között lejáró jogosultság és hatály a 27/2021. (I.29.) Korm rendelet szerinti veszélyhelyzet megszűnésének hónapját követő második hónap utolsó napjáig hosszabbodik meg.*

 *13. § E rendeletnek a veszélyhelyzettel összefüggő átmeneti szabályokról szóló*[*2021. évi XCIX. törvény*](https://optijus.hu/optijus/lawtext/A2100099.TV#sid)*hatálybalépésére tekintettel egyes törvények eltérő alkalmazásáról szóló*[*647/2021. (XI. 30.) Korm. rendelet*](https://optijus.hu/optijus/lawtext/A2100647.KOR#sid)*módosításáról szóló 815/2021. (XII. 28.) Korm. rendelettel megállapított rendelkezéseit az*[*Átmeneti törvény*](https://optijus.hu/optijus/lawtext/A2100099.TV/tvalid/2021.12.29./tsid/)*hatálybalépésekor folyamatban lévő és* ***az***[***Átmeneti törvény***](https://optijus.hu/optijus/lawtext/A2100099.TV#sid)***hatálybalépését követően indult eljárásokban is alkalmazni kell.****”*

A jelenleg hatályos 2021. évi I. törvény értelmében a veszélyhelyzet megszűnésének napja 2022.05.31. Emiatt a rendszeres gyermekvédelmi kedvezményre való jogosultság hatálya 2022. július 31. napjáig hosszabbodik meg.

**Hátrányos és halmozottan hátrányos helyzetű gyermekek és nagykorúak számának kimutatása 2021.12.31. napi állapot szerint Csongrád Városi Önkormányzat Szociális és Lakásügyi Iroda nyilvántartása alapján:**

|  |  |  |
| --- | --- | --- |
|  | **HH (fő)** | **HHH (fő)** |
| **Bölcsődék:** | **0** | **0** |
| Széchenyi úti „Kuckó-mackó” Bölcsőde | 0 | 0 |
| Templom utcai „Mesevár” Bölcsőde | 0 | 0 |
| **Óvodák:** | **12** | **22** |
| Bokros „Napsugár” Óvoda | 0 | 0 |
| Fő utcai „Platánfa” Óvoda | 2 | 6 |
| Bercsényi utcai „Kincskereső” Óvoda | 3 | 1 |
| Bökényi „Napraforgó” Óvoda | 1 | 0 |
| Széchenyi úti „Gézengúz” Óvoda | 5 | 9 |
| Templom utcai „Delfin” Óvoda | 1 | 5 |
| Kozmutza Flóra Óvoda | 0 | 1 |
| **Általános iskolák** | **38** | **62** |
| Bokrosi Általános Iskola | 0 | 4 |
| Piroskavárosi Ált. Iskola | 8 | 9 |
| Gr. Széchenyi István Ált. Isk. | 19 | 27 |
| Nagyboldogasszony Katolikus Ált. Isk.  | 4 | 4 |
| Galli János Általános Iskola | 3 | 7 |
| Kozmutza Flóra Általános Iskola | 4 | 11 |
| **Középiskolák** | **4** | **5** |
| Batsányi János Gimnázium | 1 | 0 |
| Sághy Mihály Szakképző Iskola | 3 | 4 |
| Bársony István Szakképző Iskola  | 0 | 1 |
| Diana Fegyvertechnikai Technikum | 0 | 0 |
| **Otthon gondozott** | **8** | **9** |
| **Nem csongrádi intézménybe jár** | **10** | **19** |
| **Összesen** | **72** | **117** |

Az előző évhez viszonyítva a hátrányos és halmozottan hátrányos helyzetű gyermekek és nagykorúak száma jelentősen nem változott. 2020-ban pedig 187 fő volt 2021-ben pedig 189 fő.

**A 2021. évben csongrádi köznevelési intézménybe beíratott gyermekek létszámadatai**

|  |  |
| --- | --- |
| **Óvodák** | **486 fő** |
| Templom utcai „Delfin” Óvoda | 120 fő |
| Fő utcai „Platánfa” Óvoda | 97 fő |
| Bökényi „Napraforgó” Óvoda | 87 fő |
| Bokrosi „Napsugár” Óvoda | 28 fő |
| Széchenyi úti „Gézengúz” Óvoda | 50 fő |
| Bercsényi utcai „Kincskereső” Óvoda | 91 fő |
| Kozmutza Flóra Óvoda | 13 fő |
| **Általános iskolák** | **1.074 fő** |
| CSTÁI Széchenyi István Általános Iskola | 111 fő |
| CSTÁI Bokrosi Általános Iskola | 95 fő |
| CSTÁI Piroskavárosi Általános Iskola | 302 fő |
| CSTÁI Galli János Általános Iskolája | 345 fő |
| Nagyboldogasszony Katolikus Általános Iskola | 178 fő |
| Kozmutza Flóra Általános Iskola | 43 fő |
| **Középiskolák** | **1045 fő** |
| HSZC Csongrádi Sághy Mihály Technikum, Szakképző Iskola és Kollégium | 191 fő |
| Alföldi ASzC Bársony István Mezőgazdasági Technikum, Szakképző Iskola és Kollégium | 325 fő |
| Csongrádi Batsányi János Gimnázium | 394 fő |
| Diana Fegyvertechnikai Technikum és Kollégium | 135 fő |
| **Összesen** | **2.605 fő** |

Forrás: Nevelési és oktatási intézmények adatszolgáltatása

Csongrád városában 7 óvoda, 6 általános iskola és 4 középiskola működik.

A Diana Fegyvertechnikai Technikum és Kollégium az elmúlt évek alatt az ország egyetlen civil fegyveres oktató- képző bázisává vált, ahol éves szinten 100 fő körüli létszámmal szereznek fegyveres OKJ-s bizonyítványt a tanulók. Az intézmény célkitűzése, hogy a 2022/2023-as tanévtől Nemzeti Fegyvergyártási- Oktatási Központot hozzanak létre, mely országos szintű, a védelmi ipari beruházások által jelentkező, speciális szakmai végzettséggel rendelkező szakemberhiány jövőbeni ellátását, átképzését és továbbképzését biztosítaná. Az intézményben nappali és esti rendszerű képzésben összesen jelenleg 292 fő tanul.

Az Alföldi Agrárszakképzési Centrum 2020. július 1-jén jött létre Békés, Csongrád-Csanád és Jász-Nagykun-Szolnok megye, az Agrárminisztérium által fenntartott agrárszakképző intézményeinek összehangolt működtetésére. Feladatuk tíz iskolával – köztük a csongrádi Bársony István Mezőgazdasági Technikum - az agrárszakképzés térségi fejlesztése, a XXI. század kihívásainak megfelelő középfokú agrárszakember-képzés elősegítése. Céljuk az, hogy minél közelebb hozhassák egymáshoz a képzéseik iránt érdeklődőket és szakképző intézményeiket.

A HSZC Csongrádi Sághy Mihály Technikum, Szakképző Iskola és Kollégium alkalmazkodva az új szakképzési struktúrához, széles ágazati szakmai alaptudással  és a foglalkoztatók által elvárt kompetenciákkal rendelkező szakembereket képez. Igyekeznek megfelelni a munkaerőpiac követelményeinek, az oktatott szakmákat a kereslethez igazítva. Duális partnereik közé olyan üzemek és vállalkozások tartoznak, amelyeknél a szakmai oktatásban részt vevő diákok az általuk választott iparhoz/piachoz kötődő új technológiákat, trendeket és sztenderdeket ismerhetnek meg, szem előtt tartva a XXI. századi gazdasági változásokat.

A Csongrádi Batsányi János Gimnáziumban 1920 óta gimnáziumi oktatás folyik, amely 1989-ben a tanulói létszám növekedése miatt új szárnnyal bővült, majd a 2001-ben átadott kollégiumi épület tovább javította tárgyi feltételeiket. A gimnáziumi oktatás a kezdetek óta alapprofilja intézménynek, amely az évek során a változó igényekhez alkalmazkodva többféle képzéssel egészült ki. 2013-ban újult meg a Csongrádi Természettudományos Diáklaboratórium, ami a környező iskolák számára régiós tanulókísérleti központként működik, saját diákjaik számára pedig a tehetséggondozás sokoldalú gyakorlatorientált színtere.

1. **Gyermekétkeztetés megoldásának a módjai, kedvezményben részesülőkre vonatkozó statisztikai adatok.**

A diákétkeztetés célja, hogy rendszeres, egészséges táplálkozást biztosítson a bölcsődés, óvodás, általános és középiskolás korosztály részére.

A többször módosított 37/2014. (IV. 30.) EMMI közétkeztetési rendelet részletesen szabályozza a menzákon adható ételek mennyiségét, összetételét. Korcsoportok szerint meghatározzák a napi energia-, fehérje-, szénhidrát,- só- és zsírbevitelt, amit folyamatosan ellenőriznek is.

Csongrád Városi Önkormányzat Gazdasági Ellátó Szervezet látja el a településen a közétkeztetési feladatok nagy részét, kivétel képez a Nagyboldogasszony Katolikus Általános Iskola és az Alföldi ASzC Bársony István Mezőgazdasági Technikum, Szakképző Iskola és Kollégium, ahol a tanulók számára az Agora Pizzéria és Kávézó gondoskodik az étkeztetésről.

Főzőkonyhaként működött 2021. évben folyamatosan a HSZC Sághy Mihály Szakgimnáziuma, Szakközépiskolája és Kollégiuma konyhája, a Bokrosi konyha, valamint a Templom utcai „Mesevár” Bölcsődében befejező konyha működött.

A 2021. évben az adagszámok megoszlása az alábbiak szerint alakult:

**GESZ főzőkonyhái:**

|  |  |  |  |
| --- | --- | --- | --- |
| **Intézmény neve** | **adag/ hó** | **Ebből gyermekétkeztetést szolgáló adag / hó** | **Intézmény, mely részére étkeztetést biztosít** |
| CSTÁI Bokrosi Általános Iskolája és az Óvoda | 6.537  | 5.246 | Bokrosi Ált. Iskola, Bokrosi Óvoda, Templom utcai Óvoda, Széchenyi úti Óvoda, Bercsényi utcai Óvoda, Fő utcai ÓvodaBokrosi vendégek és a Bokrosi 3. sz. klub |
| HSZC Csongrádi Sághy Mihály Technikum, Szakképző Iskola és Kollégium | 13.369 | 12.257 | Bökényi Óvoda, Galli J. Ált. Isk.,Piroskavárosi Ált. Isk. Széchenyi úti Ált. Isk. Kozmutza Flóra Ált. Isk. Gimnázium, Sághy Mihály Technikum Diana Technikum |
| Templom utcai Bölcsőde | 788 | 788 | Templom utcai BölcsődeSzéchenyi úti Bölcsőde |
| **Összesen** | **20.694** | **18.291** |  |

Forrás: Gazdasági Ellátó Szervezet adatszolgáltatása

**GESZ tálaló konyhái:**

A tálaló konyhák közül az óvoda konyhái nem a Gazdasági Ellátó Szervezethez tartoznak, mint telephelyek, kivéve a Kozmutza Flóra Óvoda konyháját. Az iskolák tálaló konyháin az intézmény dolgozói végzik a kiosztási feladatokat, az óvodákban, a Széchenyi úti Bölcsődében és a Diána Fegyvertechnikai Technikum és Kollégium intézményében az ott dolgozók látják el ezt a feladatot. Az alábbi konyhákon folyik gyermekétkeztetés:

|  |  |  |
| --- | --- | --- |
| **Intézmény neve** | **adag/ hó** | **Ebből gyermekétk. szolgáló adag / hó** |
| CSTÁI Piroskavárosi Ált. Iskolája | 3.503  | 3.423  |
| CSTÁI Széchenyi István Általános Iskola, Alapfokú Művészeti Iskola és Kollégium | 1.515  | 1.468  |
| CSTÁI Galli János Általános Iskolája és Alapfokú Művészeti Iskolája | 3.605  | 3.543 |
| Csongrádi Batsányi János Gimnázium | 647  | 642  |
| HSZC Csongrádi Sághy Mihály Technikum, Szakképző Iskola és Kollégium | 1.333 | 513 |
| Kozmutza Flóra Óvoda, Általános Iskola, Szakiskola, Kollégium | 682 | 641 |
| Kozmutza Flóra Óvoda, Általános Iskola, Szakiskola, Kollégium | 189 | 189 |
| Templom utcai „Delfin” Óvoda | 1.723 | 1.653 |
| Fő utcai „Platánfa” Óvoda | 1.080 | 1.080 |
| Széchenyi úti „Gézengúz” Óvoda | 570 | 570 |
| Bercsényi utcai „Kincskereső” Óvoda | 1068 | 1048 |
| Bökényi „Napraforgó” Óvoda | 1.132 | 1.105 |
| Bokrosi „Napsugár” Óvoda | 287 | 287 |
| CSTÁI Bokrosi Általános Iskolája | 1047 | 971 |
| Templom utcai „Mesevár” Bölcsőde | 548 | 548 |
| Széchenyi úti „Kuckó- Mackó” Bölcsőde | 240 | 240 |
| Diána Fegyvertechnikai Technikum és Kollégium | 398 | 398 |

Forrás: Gazdasági Ellátó Szervezet adatszolgáltatása

A 328/2011. (XII.29.) Kormányrendelet és a gyermekvédelmi törvény alapján részesülnek a bölcsődében és óvodában a gyermekek ingyenes étkeztetésben. Rendszeres gyermekvédelmi kedvezményre jogosult általános iskolás gyermekek a gyermekvédelmi törvény alapján jogosultak az ingyenes étkezés igénybevételére. A 2021-es adatok -a múlt évi adatokkal együtt- jelentősen eltérnek az előző évektől, hiszen 2020. március 11. napjától veszélyhelyzetet hirdetett a Kormány a Covid-19 járvány miatt. Míg 2019-ben az intézményekben 24.730 adag étel készült a gyermek részére, addig 2020-ban 16.183 adag, 2021-ben 18.291 adag. A kialakult veszélyhelyzet alatt a gyermekétkeztetésben 2021-ben 26%-kal kevesebb adag étel készült az intézmények zárva tartása miatt.

**Normatív kedvezményben részesedők statisztikai adatai 2021. évben:**

|  |  |  |  |  |  |
| --- | --- | --- | --- | --- | --- |
| **Intézmény** | **Összlétszám****(fő)** | **Étkezők száma** | **Ingyenesen étkezők** | **50%-ot fizető étkezők száma** | **Teljes áron étk. száma** |
| Bölcsődék1 | 100 | 42 | 38 | - | 4 |
| Óvodák1 | 486 | 333 | 297 | - | 36 |
| Általános iskolák + Kozmutza1 | 896 | 574 | 129 | 199 | 246 |
| Csongrádi Batsányi János Gimnázium1 | 394 | 10 | 1 | 5 | 4 |
| HSZC Csongrádi Sághy Mihály Technikum, Szakképző Iskola 1 | 191 | 14 | 5 | 6 | 3 |
| Kollégium  | 37 | 37 | 6 | 18 | 13 |
| Nagyboldogasszony Kat. Ált. Isk.2 | 178 | 163 | 22 | 39 | 102 |
| Bársony István Mg-i Szakgimn., Szki és Kollégium3  | 325 | 139 | 1 | 34 | 104 |
| **Összesen:** | **2.607** | **1.312** | **499** | **301** | **512** |

Forrás: 1: Gazdasági Ellátó Szervezet adatszolgáltatása; 2: Nagyboldogasszony Katolikus Általános Iskola adatszolgáltatása; 3: Bársony István Mg-i Szakgimnázium, Szakközépiskola és Kollégium

# A gyermekvédelmi törvény alapján a települési önkormányzat a szünidei gyermekétkeztetés keretében a szülő kérésére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő halmozottan hátrányos helyzetű gyermek részére ingyenesen biztosítja.

Az orvosi igazolással rendelkező allergiás, étel érzékeny gyermekek részére diétás étrendet biztosít az intézmény. A személyi és tárgyi feltételek rendelkezésre állnak a különféle diéták elkészítéséhez. Az ételeket diétás szakács végzi, az étlapokat dietetikus állítja össze.

Diétás étkezők száma:

|  |  |
| --- | --- |
| Bölcsődék | 6 fő |
| Óvodás | 29 fő |
| Általános iskolás | 38 fő |
| Középiskola | 3 fő |
| összesen | 76 fő |

Forrás: Gazdasági Ellátó Szervezet adatszolgáltatása

Az alábbi diétáknak megfelelő étkezést biztosít az Intézmény:

* tej mentes étkezés
* tej és tartósítószer mentes étkezés
* tej és tojás mentes étkezés
* tej, tojás és tartósítószer mentes étkezés
* tej és szója mentes étkezés
* tej, tojás, szója, gyümölcs mentes étkezés
* tej, paradicsom mentes étkezés
* tartósítószer mentes étkezés
* glutén, tejcukor mentes étkezés
* liszt, tej mentes étkezés
* liszt mentes étkezés
* liszt, tej, tojás mentes étkezés
* cukor mentes étkezés
* tojás mentes étkezés
* fűszer szegény étkezés

Az érzékeny étkezők között a tejérzékenység a legjellemzőbb, ez 42 főt érint. A másik két jelentősebb csoport a glutén érzékenyek és a tartósítószer érzékenyek.

## 2021-ben a térítési díjak emelésére nem volt lehetőség a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII.18.) Korm. rendelet értelmében. A rendelet hatálybalépésének napjától 2021. december 31. napjáig a helyi önkormányzat által fenntartott költségvetési szerv által nyújtott szolgáltatásért, végzett tevékenységéért megállapított díj, illetve egyéb díjfizetési kötelezettség mértéke nem lehet magasabb, mint az ugyanazon díjnak az e rendelet hatálybalépését megelőző napon hatályos és alkalmazandó mértéke.

Az iskolai bezárások miatt a szülők nem mehettek be az intézményekbe, és mivel a személyes érintkezést kerülni kellett, így a térítési díj fizetése átutalással történt. A tapasztalat azt mutatta, hogy akik eddig is rendszeresen fizettek, most is partnerek voltak az átutalással való fizetés során. A szülők többsége áttért az átutalásos díjfizetésre.

A normatív kedvezmény az alábbi jogcímek valamelyikének fennállása esetén igényelhető a gyermekvédelmi törvény szerint:

„*21/B. § (1) Az intézményi gyermekétkeztetést ingyenesen kell biztosítani*

*a) a bölcsődében, mini bölcsődében nyújtott bölcsődei ellátásban vagy óvodai nevelésben részesülő gyermek számára, ha*

*aa) rendszeres gyermekvédelmi kedvezményben részesül,*

*ab) tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,*

*ac) olyan családban él, amelyben három vagy több gyermeket nevelnek,*

*ad) olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át vagy*

*ae) nevelésbe vették;*

*b) az 1-8. évfolyamon nappali rendszerű iskolai oktatásban részt vevő tanuló számára, ha*

*ba) rendszeres gyermekvédelmi kedvezményben részesül, vagy*

*bb) nevelésbe vették;*

*c) azon a) és b) pont szerinti életkorú, rendszeres gyermekvédelmi kedvezményben részesülő gyermek számára, akit fogyatékos gyermekek számára nappali ellátást nyújtó, az Szt. hatálya alá tartozó fogyatékosok nappali intézményében helyeztek el;*

*d) az 1-8. évfolyamon felül nappali rendszerű iskolai oktatásban részt vevő tanuló számára, ha*

*da) nevelésbe vették, vagy*

*db) utógondozói ellátásban részesül.*

*(2) Az intézményi gyermekétkeztetést az intézményi térítési díj 50%-os normatív kedvezményével kell biztosítani*

*a) az 1-8. évfolyamon felül nappali rendszerű iskolai oktatásban részt vevő tanuló számára, ha rendszeres gyermekvédelmi kedvezményben részesül;*

*b) az 1-8. és az azon felüli évfolyamon nappali rendszerű iskolai oktatásban részt vevő tanuló számára, ha olyan családban él, amelyben három vagy több gyermeket nevelnek, feltéve, hogy az (1) bekezdés b) pont ba) alpontja alapján a tanuló nem részesül ingyenes intézményi gyermekétkeztetésben;*

*c) az (1) bekezdés a), b) és d) pontja szerinti életkorú, tartósan beteg vagy fogyatékos gyermek számára, feltéve, hogy az (1) bekezdés alapján a gyermek nem részesül ingyenes intézményi gyermekétkeztetésben*.”

A kedvezmény jogosultságát a szülőnek igazolnia kell:

* ha az ellátott gyermek rendszeres gyermekvédelmi kedvezményben részesül - kedvezményt megállapító határozat másolata,
* ha családjában tartósan beteg vagy fogyatékos gyermeket nevelnek - csatolandó a magasabb összegű családi pótlék megállapításáról szóló határozat illetve szakorvosi igazolás vagy a szakértői és rehabilitációs bizottság szakvéleménye,
* ha családjában három vagy több gyermeket nevelnek - nyilatkozat a bölcsőde, óvoda vezetőjétől kérhető, melyet a 328/2011. (XII.29.) Korm. rendelet alapján állítanak ki,
* ha nevelésbe vett gyermek – az illetékes Járási Hivatal határozatának másolata,
* ha családjában az egy főre jutó havi jövedelem nem haladja meg a kötelező legkisebb munkabér nettó összegének 130%-át, amely 2021-ben 144.717,- Ft volt, szülői nyilatkozattal.

**Intézményi térítési díj tartozások:**

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 16.§ (2)-(3) bekezdése úgy rendelkezik, hogy az intézmény vezetője ellenőrzi, hogy a megállapított térítési díj befizetése havonként megtörténik-e. Ha a kötelezett a befizetést elmulasztotta, az intézményvezető 15 napos határidő megjelölésével a kötelezettet írásban felhívja az elmaradt térítési díj befizetésére. Ha a határidő eredménytelenül telt el, az intézmény vezetője a kötelezett nevét, lakcímét és a fennálló díjhátralékot nyilvántartásba veszi. A nyilvántartott díjhátralékról az intézmény vezetője negyedévenként tájékoztatja a fenntartót a térítési díj-hátralék behajtása vagy a behajthatatlan hátralék törlése érdekében. A behajtás részletszabályait a Korm. rendelet nem tartalmazza.

**Az étkezési díjtartozások kimutatása tagintézményenként:**

|  |  |  |  |
| --- | --- | --- | --- |
| **Intézmények** | **2019.** | **2020.** | **2021.** |
| Bokrosi Ált. Iskola | 1.126.479,- | 1.296954,- | 1.644.779,- |
| Galli János Ált. Iskola  | 941.916,- | 1.039.200,- | 1.587.573,- |
| Gr. Széchenyi Ált. Iskola | 732.241,-  | 706.163,- | 596.222,- |
| Piroskavárosi Ált. Iskola | 1.446.140,- | 1.416.216,- | 1.941.953,- |
| Kozmutza Flóra Ált. Isk.  | 4.579,-  | 133.972,-  | 229.281,- |
| Batsányi János Gimnázium  | 270.955,- | 301.288,- | 290.539,- |
| HSZC Sághy Mihály Szakképző Iskolája | 957.757,- | 1.538.086,- | 1.203.455 |
| Óvodák | 22.311,- | 195.791,- | 110.887,- |
| Bölcsődék | - | 9.200,- | 19.808,- |
| **összesen** | **5.502.378,-** | **6.636.870,-** | **7.624.497,-** |

A fenti táblázatban a 2021-re vonatkozó adatok a hatvan napot meghaladó tartozásból tevődnek össze. Az étkezési díjtartozások nem csökkentek a vírushelyzetnek köszönhető iskolai bezárások alatt sem, még mindig igen magas az az összeg, melyet a szülők nem fizetnek be. A térítési díjat készpénzben, postai csekken, SZÉP kártyával és átutalással is ki lehet egyenlíteni. Folyamatosan értesíti az intézmény a szülőket a fennálló tartozásról, elmaradásról, a kintlévőségek ennek ellenére jelentősebben nem csökkennek. A levelek az esetek zömében „nem kereste” jelzéssel visszajönnek, a postaköltség az intézmény költségeit növeli.

Amennyiben a Gazdasági Ellátó Szervezet megkeresése sikertelen, a Hivatal Szociális és Lakásügyi Irodája a szolgáltatást biztosító intézmény által átadott tartozásokról a szülőket újra kiértesíti. Írásban felszólítja a szülőket, gondviselőket nyolc napos határidő kitűzésével a keletkezett hátralék kiegyenlítésére, valamint felhívja a figyelmüket a Kormányhivatal állásfoglalására is, mely szerint amennyiben nem rendezik a hátralékot, úgy azt Csongrád Városi Önkormányzat fizetési meghagyással, illetve bírósági úton érvényesíteni fogja.

A 2020-ban kialakult veszélyhelyzet miatt, 2021-ben sem nincs lehetőség a nagyobb összegű tartozások bírósági úton való behajtásának elindítására.

**IV. Az önkormányzat által biztosított személyes gondoskodást nyújtó ellátások bemutatása, működésének módja, működésének tapasztalatai**

**IV/1. Gyermekjóléti alapellátások**

Önkormányzatunk jogszabályból eredő feladatainak az alábbiak szerint tesz eleget:

* Személyes gondoskodást nyújtó alapellátások keretében:
	+ 1. A gyermekjóléti szolgáltatás a Piroskavárosi Szociális Család- és Gyermekjóléti Intézmény keretein belül működik, mint Család- és Gyermekjóléti Szolgálat és Család- és Gyermekjóléti Központ.
		2. A gyermekek napközbeni ellátása keretében a bölcsődei ellátás a Dr. Szarka Ödön Egyesített Egészségügyi és Szociális Intézmény keretein belül működik.

**Gyermekjóléti szolgáltatások**

A gyermekjóléti szolgáltatás a Piroskavárosi Szociális Család- és Gyermekjóléti Intézmény keretein belül működik, mint Család- és Gyermekjóléti Szolgálat és Család- és Gyermekjóléti Központ. A Család- és Gyermekjóléti Központ ellátási területe Csongrád, Csanytelek, Felgyő, Tömörkény közigazgatási területe. A Család- és Gyermekjóléti Szolgálat ellátási területe pedig Csongrád közigazgatási területe.

|  |  |
| --- | --- |
| Család- és Gyermekjóléti Szolgálat | Család- és Gyermekjóléti Központ |
| Családsegítő | 4 fő | Esetmenedzser | 3 fő |
| Intézményvezető ebből | 1 fő | Intézményvezető ebből | 1 fő |
| Szociális asszisztens | 0,5 fő | Szociális asszisztens | 0,5 fő |
|  |  | Óvodai és Iskolai szociális segítő | 3 fő |
| Szociális diagnózist készítő esetmenedzser | 1 fő |
| **Összesen** | **4,5 fő** | **Összesen** | **7,5 fő** |

A dolgozók rendelkeznek szociális szakvizsgával gyermekjóléti alapellátás témakörében. Gyógypedagógiai vagy fejlesztőpedagógiai tanácsadás igénybevételére a Csongrád-Csanád Megyei Pedagógia Szakszolgálat csongrádi tagintézményével kötött megállapodás alapján van lehetőség.

**Az óvodai és iskolai szociális segítés** kötelezően megvalósuló tevékenység, amely ágazatközi szinten biztosít szolgáltatást a nevelési-oktatási intézményekben a gyermekjóléti ellátórendszeren keresztül. A tevékenység biztosítása a Család- és Gyermekjóléti Központ feladata 2018. szeptember 1-jétől valamennyi nevelési-oktatási intézményben. A Központ az általános szolgáltatási feladatain túl a gyermek családban nevelkedésének elősegítése, a gyermek veszélyeztetettségének megelőzése érdekében a gyermek igényeinek és szükségleteinek megfelelő önálló egyéni és csoportos speciális szolgáltatásokat, programokat nyújt, amelynek keretében óvodai és iskolai szociális segítő tevékenységet biztosít. A jogszabály 1.000 főköznevelési intézményben nyilvántartott gyermekre vetítve 1 fő(40 óra) alkalmazását írja elő, ennek megfelelően a Központ 2021-ben 3 fővel látta el ezt a feladatot. Az iskolai zárva tartás ideje alatt a központ és a szolgálat munkáját segítették, de igyekeztek digitális formában kapcsolatot tartani az intézményekkel.

Az iskolák nagy örömmel fogadták az iskolai szociális segítő munkatársakat, a szülőknek minden osztályban bemutatták a tevékenységüket. A tapasztalatok azt mutatják, hogy egyre több tanuló nyílik meg a segítők előtt.

Hatósági intézkedésekhez kapcsolódó szakmai tevékenység a **Szolgálatnál** 2021. évben:

|  |  |
| --- | --- |
| **Tevékenység** | **Esetszám** |
| Szociális segítő tevékenység | 1080 |
| Esetkonferencián való részvétel | 7 |
| Első védelembe vételi tárgyaláson való részvétel  | 10 |
| Felülvizsgálati tárgyaláson való részvétel- védelembe vétel | 24 |
| Felülvizsgálati tárgyaláson való részvétel- nevelésbe vétel | 0 |
| Családlátogatás  | 246 |
| Környezettanulmány készítése önállóan | 10 |
| Környezettanulmány készítésében való közreműködés | 23 |
| **Összesen** | **1400** |

Hatósági intézkedésekhez kapcsolódó szakmai tevékenység **a Központnál** 2021. évben:

|  |  |
| --- | --- |
| **Tevékenység** | **Esetszám** |
| Szociális segítő tevékenység | 2270 |
| Esetkonferencián való részvétel | 6 |
| Első védelembe vételi tárgyaláson való részvétel  | 17 |
| Felülvizsgálati tárgyaláson való részvétel- védelembe vétel | 31 |
| Felülvizsgálati tárgyaláson való részvétel- nevelésbe vétel | 3 |
| Családlátogatás  | 371 |
| Környezettanulmány készítése önállóan | 55 |
| Környezettanulmány készítésében való közreműködés | 28 |
| **Összesen** | **2781** |

A Család- és Gyermekjóléti Szolgálat a feladat hatékony ellátása érdekében **észlelő- és jelzőrendszer**t működtetett, a S*zemélyes gondoskodást nyújtó gyermekjóléti és gyermekvédelmi intézmények, valamint személyek szakmai feladatairól és működési feltételeiről* szóló 15/1998. (IV.30.) NM rendelet 9. § bekezdése értelmében, az egyének, családok, gyermekek problémáinak időben történő felismerése és azok mihamarabbi enyhítése, megoldása érdekében.

Ez az észlelő és jelzőrendszer ágazatok, intézmények, szakemberek és magánszemélyek közötti együttműködés, célja a problémák, krízishelyzetek felismerése, észlelése és jelzése a kijelölt szolgáltató felé.

**Az észlelő- és jelzőrendszer szereplői**, aki kötelesek jelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál:

* + az egészségügyi szolgáltatást nyújtók, védőnők, háziorvosok, házi gyermekorvosok,
	+ a személyes gondoskodást nyújtó intézmények,
	+ köznevelési intézmények,
	+ rendőrség, ügyészség, bíróság,
	+ pártfogó felügyelői szolgálat,
	+ áldozatsegítés és kárenyhítés feladatait ellátó szervezetek,
	+ menekülteket befogadó állomás, menekültek átmeneti szállása,
	+ egyesületek, alapítványok, egyházjogi személyek,
	+ munkaügyi hatóság,
	+ javítóintézet,
	+ gyermekjogi képviselő,
	+ gyermekvédelmi és gyámügyi feladatkörében eljáró fővárosi és megyei kormányhivatal,
	+ az állam fenntartói feladatainak ellátására a Kormány rendeletében kijelölt szerv;

A gyermekek testi, lelki, érzelmi és értelmi fejlődésének érdekében a szolgálat kiemelt gondot fordít a következőkre:

* a gyermek családban történő nevelésének elősegítése, a gyermek veszélyeztetettségének megelőzése;
* a már kialakult veszélyeztetettség megszüntetése;
* családjából kiemelt gyermek visszahelyezésének elősegítése, illetve utógondozása;
* válsághelyzetben lévő várandós anyák segítése;
* megkeresésre környezettanulmány készítése, vélemény megküldése.

A **jelzőrendszer által küldött jelzések száma: 111 alkalom** volt. 11%-kal több jelzés érkezett a 2020-as évhez képest, mely akkor 100 alkalom volt.

Kiskorúakat érintő – az észlelő- és jelzőrendszer által küldött jelzések összetétele és száma:

|  |  |
| --- | --- |
| Jelzés küldője | Jelzések száma2021. |
| Egészségügyi szolgáltató | 16 |
| ebből védőnői jelzés | 9 |
| Család- és Gyermekjóléti Szolgálat | 8 |
| Család- és Gyermekjóléti Központ | 6 |
| Személyes gondoskodást nyújtó szociális szolgáltató | 4 |
| Köznevelési intézmény | 67 |
| Rendőrség | 0 |
| Állampolgár | 1 |
| Önkormányzat, jegyző | 1 |
| Kisgyermekek napközbeni ellátását nyújtók | 5 |
| Átmeneti gondozást biztosítók | 1 |
| Egyesület, alapítvány, egyházi, jogi személy | 2 |
| Összesen | 111 |

A jelzőrendszer működtetésének egyik alapfeltétele az együttműködési struktúra megteremtése, illetve fejlesztése, a tagok motiváltsága, minden elemében a jelzőrendszeri tag aktív részvételére épül. A jelzőrendszeri tagok érdekérvényesítési esélyeik növelésének is a jelzőrendszer működtetésének egyik eleme. A jelzőrendszer működésének magas színvonalát tükrözi, ha a településen megfelelően zajlik, minden szükséges esetben megszületik a jelzés, magas színvonalon zajlanak az esetkonferenciák. A jelzőrendszer szervezésének, működtetésének és a jelzési hajlandóság serkentésének kérdésén túl nagy hangsúlyt fektet a puszta információáramláson túli tevékeny együttműködésre, a valódi gyermekjóléti team –elkötelezett szakemberekből álló, interdiszciplináris együttműködő csoport kifejlesztésére.

Szereplők:

* gyermekjóléti szolgáltatást végző
* jelzőrendszer tagjai

Az intézmény munkája elsősorban az észlelő és jelzőrendszer jelzéseire épül, de minden jelzést kivizsgálnak (civil szervezet, lakossági bejelentés, stb.). Kezdeményezheti az ellátást a szülő és a gyermek is. A jelzést követően a szolgálat felveszi a kapcsolatot a családdal és dönt a probléma ismeretében arról, hogy milyen ellátási forma szükséges a probléma megszüntetése érdekében.

**Együttműködési megállapodás alapján gondozott családok száma 86**, ebből 113 fő volt gyermek.

A veszélyeztetettség okait az alábbiakban állapították meg:

* csavargás, iskolakerülés, igazolatlan hiányzások magas száma,
* családon belüli agresszió
* óvodai, iskolai agresszió
* egyre több a beilleszkedési- és magatartászavarral küzdő gyermek
* családok elszegényedése, anyagi és létbizonytalanság
* családok eladósodása
* sok gyermek csonka családban nevelkedik, nincs pozitív családmodell
* szülők életvezetési problémái, felelőtlensége, alkoholizmusa
* nem megfelelő lakáskörülmények
* szülői felügyelet, odafigyelés hiánya
* bűnelkövetők életkorának csökkenése
* önsértő magatartás (falcolás).

**Eseti jelleggel** – nem együttműködési megállapodás alapján- **a Szolgálathoz fordulók száma 72 család**, amelyből 68 fő gyermek.

Munkájuk során az alábbi szakmai tevékenységek jelentek meg:

* információnyújtás, tanácsadás,
* ügyintézéshez segítségnyújtás, közvetítés ellátásokhoz való hozzáféréshez
* segítő beszélgetés
* konfliktuskezelés, kríziskezelés
* közvetítés más szolgáltatás felé (pszichológiai, jogi tanácsadás, család- és gyermekjóléti központ felé)
* esetkonferencia, esetmegbeszélés, szakmaközi megbeszélések
* egyéni és kiscsoportos készségfejlesztés
* környezettanulmány elkészítésében való közreműködés
* családlátogatás
* adományközvetítés
* hátralékkezelési tanácsadás
* kapcsolattartási ügyelet

Amennyiben a veszélyeztetettség megszüntethető volt az alapellátás keretében, a szülő és a gyermek vállalta az együttműködést a szolgálattal, akkor az alapellátás keretében történt a családgondozás. A szolgálat munkatársai elsősorban erre törekedtek, hiszen ebben az esetben nem volt szükség hatósági beavatkozásra. **Gyermekjóléti alapellátásban 2021. évben 86 fő részesült, ebből 113 fő gyermek.**

Ha az alapellátás keretében történő családgondozás nem járt eredménnyel, vagy a szülő, illetve gyermek nem működött együtt a családsegítővel, a probléma megoldása érdekében az illetékes családgondozó a gyermek érdekeire tekintettel hatósági intézkedést kezdeményezett.

Ha alaposan feltételezhető volt, hogy segítséggel a gyermek fejlődése a családi környezetben biztosítható, a gyámhatóság a gyermeket védelembe vette. A gyermek gondozásának folyamatos segítése és ellátásának megszervezése, a szülői nevelés támogatása érdekében a gyermekjóléti központ munkatársa tett intézkedést. **2021. év végén 56 védelembe vett gyermeket (31 család) tartottak nyilván.** A védelembe vett gyermekek többsége, összesen 42 fő Csongrádon él. **2021. évben 18 gyermek** esetében került sor ezen gyermekvédelmi hatósági intézkedés elrendelésére.

A védelembe vétel okai:

* + 50 órát meghaladó igazolatlan mulasztás miatt (4 gyermek esetében)
	+ szülőnek felróható magatartás miatt (8 gyermek esetében)
	+ gyermek által elkövetett bűncselekmény, szabálysértés miatt (2 gyermek esetében)
	+ gyermeknek felróható magatartási ok miatt (3 gyermek esetében)
	+ kiskorú bántalmazása miatt (1 gyermek esetében)

A **nevelésbe vétel** célja a gyermek otthont nyújtó ellátásának és törvényes képviseletének biztosítása, amíg a gyermek

1. családja képessé válik a gyermek visszafogadására,
2. számára családba fogadó gyám rendelésére kerülhet sor,
3. örökbefogadása megtörténik, vagy
4. eléri nagykorúságát, ha az a)-c) pontban foglaltak teljesülésére nincs lehetőség.

A gyámhatóság a gyermeket nevelésbe veszi, ha a gyermek fejlődését családi környezete veszélyezteti, és veszélyeztetettségét az alapellátás keretében biztosított szolgáltatásokkal, valamint a védelembe vétellel nem lehetett megszüntetni, illetve attól eredmény nem várható, továbbá, ha a gyermek megfelelő gondozása a családján belül nem biztosítható. Nevelésbe vétel **2021-ben 9 gyermek esetében történt** a Járási Gyámhivatal tájékoztatása alapjánmagatartás és beilleszkedési zavarok, valamint szülői elhanyagolás, bántalmazás miatt kerültek kiemelésre gyermekek a családokból. **2021. év végén 41 nevelésbe vett gyermeket tartottak nyilván.**

Ha a gyermek felügyelet nélkül marad, vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezés szükséges, a gyámhatóság vagy rendőrség a gyermeket azonnal végrehajtható határozatával ideiglenesen nevelésre alkalmas, azt vállaló különélő szülőnél, más hozzátartozónál, illetve személynél helyezi el, vagy ha erre nincs lehetőség, akkor nevelőszülőnél. **Az ideiglenes hatályú elhelyezés**t megalapozó súlyos veszélyeztetettségnek minősül a gyermek bántalmazása, elhanyagolása, amely életét közvetlen veszélynek teszi ki, vagy testi, értelmi, érzelmi vagy erkölcsi fejlődésében jelentős és helyrehozhatatlan károsodást okozhat.

Ideiglenes hatályú elhelyezés, **2021-ben 11 gyermeket érintett**, akik

* különélő szülőnél 3 fő
* nevelésre alkalmas 3. személynél 4fő
* nevelőszülőnél 1 fő
* lakásotthonban lettek elhelyezve 3 fő

A Család- és Gyermekjóléti Központ továbbra is biztosított kapcsolati ügyeletet szombati napokon 9 órától 12 óráig, mely lehetőséget nyújtott a problémás szülő-gyermek kapcsolattartások semleges helyen, szakember jelenlétében történő megvalósítására.

**A jelzőrendszer 2021. évi működésének tapasztalatai**

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működési feltételeiről szóló 15/1998. (IV.30.) NM rendelet 9. § (4)-(5) bekezdése alapján a Gyermekjóléti Szolgálat minden év február 28-áig tanácskozást szervez, amelyen a jelzőrendszer tagjainak írásos tájékoztatóit figyelembe véve, átfogóan értékelik a jelzőrendszer éves működését, áttekintik a település gyermekjóléti alapellátásának valamennyi formáját, és szükség szerint javaslatot tesznek a működésük javítására.

Az észlelő- és jelzőrendszer együttműködésének elengedhetetlen feltétele az a korrekt szakmai együttműködés, ahol a résztvevők tisztában vannak saját feladataikkal, felelősségükkel. A Gyermekjóléti Szolgálat mindig nagy hangsúlyt fektet arra, hogy amennyiben azt tapasztalják, hogy a családban a veszélyeztetettség megelőzéséhez vagy megszüntetéséhez külső segítségre van szükség, akkor jelzéssel kell élniük. Ennek ellenére 2021-ben is gyakran fordult elő, hogy a szóbeli jelzésüket írásban már nem tették meg a jelzőrendszeri tagok. A 2021-es év ebből a szempontból is egy speciális év volt – csak úgy, mint a 2020-as év-, az egészségügyi veszélyhelyzet és a nevelési intézmények részleges bezárása miatt a gyermekek kiestek a jelzőrendszer látóköréből rövidebb- hosszabb időre.

A Család- és Gyermekjóléti Szolgálat és Központ az éves szakmai tanácskozás tapasztalatai alapján a gyermekek veszélyeztetettségének okait az alábbiakban állapították meg:

* az indokolatlan igazolt hiányzások száma továbbra is meglehetősen magas, sok a csavargás, iskolakerülés
* családon belüli agresszió, de az agresszió már az óvodában is előfordul
* beilleszkedési, magatartási zavar sok esetben tapasztalható
* családok elszegényedése, eladósodottság, munkanélküliség
* családok morális válsága, gyakori párkapcsolati problémák
* nincs pozitív családmodell, sok a csonka család
* szülők életvezetési problémái, felelőtlensége, alkoholizmusa
* nem megfelelő lakáskörülmények
* szülői felügyelet, odafigyelés hiánya
* bűnelkövetők életkorának csökkenése

A gyermekvédelmi észlelő és jelzőrendszer optimális működésének feltétele, hogy hálózatként működjön. Hálózatként komplex rendszert alkot, mely egyének és szervezetek kapcsolataiból tevődik össze. A hálózat tagjai kölcsönhatásban vannak egymással, optimális esetben aktív kommunikáció zajlik meghatározott formában és keretek között. A jelzőrendszeri tagok alapvető feladata az, hogy a gyermeket veszélyeztető probléma észlelésekor először a saját eszköztárukat mozgósítva avatkozzanak be a probléma megoldása érdekében kompetencia határaik ismerete mellett. Amennyiben az adott probléma túlhalad rajtuk, azonnali jelzéssel kell élniük a család- és gyermekjóléti szolgálat felé.

**A jelzőrendszer jobb működését segíthetné még:**

* közös családlátogatások számának növelése
* kellő önismeret és egymás hibáztatásának kerülése
* időben tett jelzések
* olyan rendezvények, ahol a „közös kliensek”- kel végzett munkatapasztalatok kicserélődhetnek, más megvilágításba kerülhetnek
* egymás intézményeinek meglátogatása és megismerése,
* iskolapszichológusok alkalmazása,
* a gyermekeket érintő információk cseréje, a feladatok meghatározása, elosztása, a kitűzött célok megvalósításának értékelése folyamatos kell, hogy legyen az érintett szakemberek között.

**IV/2. Gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele és ezzel összefüggő tapasztalatok**

**a) Bölcsőde**

A Dr. Szarka Ödön Egyesített Egészségügyi és Szociális Intézmény bölcsődei intézményegységeiben a Csongrád város közigazgatási területén élő 3 éven aluli, családban nevelkedő gyermekek számára biztosítanak a gyermekek életkorának, fejlettségi szintjének és egyéni szükségleteinek megfelelően szakszerű gondozást, nevelést, foglalkoztatást a gyermekjóléti alapellátás részeként 2021-ben.

A bölcsődékben dolgozó szakdolgozók létszáma a működési engedélyben engedélyezett férőhelyszám alapján a jogszabályban leírtaknak megfelel.

|  |  |  |
| --- | --- | --- |
| Kisgyermeknevelő | Templom utcai „Mesevár” Bölcsőde | Széchenyi úti „Kuckó-mackó” Bölcsőde |
| **Bölcsődevezető** | 1 fő |
| Kisgyermeknevelő | 9 fő | 4 fő |
| Bölcsődei dajka | 2 fő | 1 fő |
| **Konyhai kisegítő** | 2 fő (GESZ alkalmazásában) | 1 fő |
| **Takarító- kisegítő** | - | 1 fő |
| **Gyermekgyógyász** | 1 fő | 1fő |

A gyermekgyógyászokat az intézmény megbízási szerződéssel foglalkoztatja.

A kisgyermekek ellátásához szükséges tárgyi feltételek a 15/1998. (IV.30.) NM rendelet 11. számú mellékletében foglalt minimumkövetelményeknek megfeleltek. A gyermekek részére kialakított helyiségek lehetővé tették a gyermekek egészséges, biztonságos körülmények közötti gondozását, nevelését, megfelelnek az egészségvédelmi és munkavédelmi követelményeknek. A bölcsődei csoportszobák hasznos alapterülete a rendeletben meghatározott 3m2 / gyermek alapterületnek megfelel. A helyiségek berendezése minden egyidejűleg jelen lévő gyermek és felnőtt igényét kiszolgálja. A gyermekek ellátásához szükséges eszközök és felszerelések biztonságosak, jó minőségűek, fertőtleníthetőek és az ellátott gyermekek életkorához, testméretéhez igazodnak. Az intézményekben fedett terasz és játszóudvar is rendelkezésre áll a gyermekek szabad levegőn tartózkodásához.

A játszóudvar kialakításánál fontos szempont, hogy alapterülete lehetővé tegye a bölcsődei gyermekcsoport egyidejű befogadását és egészséges, biztonságos körülmények közötti tevékenységét. A Mesevár Bölcsődében a betonozott játszóudvar alapterülete a működési engedélyben meghatározott férőhelyszámnak nem felel meg, ezért a szabad levegőn tartózkodás idejének növelése érdekében a kisgyermekek levegőztetése továbbra is felváltva, gondozási egységenként történik és kiegészül kiscsoportos sétákkal. Ősztől tavaszig a fedett terasz is lehetőséget biztosít a levegőztetésre. A nyári időszakban a játszóudvarokon telepített vízpermetezők biztosítják a kisgyermekek felfrissülését. Az udvarok árnyékolása mobil árnyékolókkal történik, amely nem biztosít megfelelő védelmet az erős napsugárzás ellen.

Bölcsődéinkben a kisgyermeknevelők szakmai munkájukat a szakmai programban meghatározott célok és feladatok mentén végezték, különös tekintettel a családi nevelés elsődlegességének tiszteletben tartására.

2021. évben a Széchenyi úti „Kuckó-mackó” Bölcsőde pincéjében található szociális blokk tisztasági meszelése a nyári leállás során megtörtént, az udvaron az aknafedők cseréje, továbbá a kerékpártároló tetőcseréje megvalósult. A Templom utcai „Mesevár” Bölcsőde csoportszobáiban a játszószőnyegek cseréjére került sor.

**Bölcsődék feladatmutatói**

Széchenyi úti „Kuckó-mackó” Bölcsőde:

Engedélyezett férőhelyek száma: 24

Nyilvántartási napok száma: 234 nap

Munkanapok száma: 254 nap

Beiratkozott gyermekek száma 2021.01.31-én: 16 fő

Kihasználtság (a szolgáltatói nyilvántartásban 19 fő

bejegyzett férőhelyszám 80%-a)\*

2021. évben ellátásban részesült: 31 fő

Óvodai nevelésbe távozott: 16 fő

2021-ben felvételre jelentkezett: 16 fő

Elutasító kérelem: nem volt

Felvételre várók 2021. 12.31.-én: 6 fő

Templom utcai „Mesevár” Bölcsőde:

Engedélyezett férőhelyek száma: 51

Nyilvántartási napok száma: 238 nap

Munkanapok száma: 254 nap

Beiratkozott gyermekek száma 2021.01.31-én: 28 fő

Kihasználtság (a szolgáltatói nyilvántartásban 41 fő

bejegyzett férőhelyszám 80%-a)\*

2021. évben ellátásban részesült: 69 fő

Óvodai nevelésbe távozott: 34 fő

2021-ben felvételre jelentkezett: 42 fő

Elutasító kérelem: nem volt

Felvételre várók 2021. 12.31.-én: 9 fő

Bölcsődei férőhely igény (összesen a két bölcsődére):

Engedélyezett férőhelyek száma: 24+51=75 fő

2021-ben ellátásban részesült: 31+69=100 fő

Óvodai nevelésbe távozott: 16+34=50 fő

2021-ben felvételre jelentkezett: 16+42=58 fő

Elutasított kérelem: nem volt

Várólistán szerepel 2020.12.31-én: 6+9=15 fő

\*A Magyarország 2021. évi központi költségvetéséről szóló 2020. évi XC. törvény módosításáról szóló 2021. évi XLIV. törvény 40.1.3.3. Bölcsőde, mini bölcsőde támogatása jogcímben foglaltak alapján: az ellátottak száma a tárgyév január 31-én beíratott gyermekek száma, vagy a bölcsőde szolgáltatói nyilvántartásban szereplő férőhelyszám 80%-a közül a kedvezőbb. Tekintettel a hivatkozott jogszabályban foglaltakra a támogatás szempontjából figyelembe vett gyermekek száma a kedvezőbb.

**A bölcsődék használtsági mutatói 2021-ben:**

|  |  |  |
| --- | --- | --- |
| 2021. | Templom utcai „Mesevár” Bölcsőde(51 férőhely) | Széchenyi úti „Kuckó-mackó” Bölcsőde(24 férőhely) |
| Beírt gyermekek száma |
| január | 28 fő (-1 fő SNI) | 16 fő |
| február | 31 fő (-1 fő SNI) | 16 fő |
| március | 34 fő (-1 fő SNI) | 16 fő |
| április | 36 fő (-1 fő SNI) | 16 fő |
| május | 39 fő (-1 fő SNI) | 16 fő |
| június | 39 | 16 fő |
| július | 39 fő (-1 fő SNI) | 15 fő |
| augusztus | 40 fő (-1 fő SNI) | 17 fő |
| szeptember | 33 fő (-1 fő SNI) | 15 fő |
| október | 35 fő (-1 fő SNI) | 17 fő |
| november | 39 fő (-1 fő SNI) | 19 fő |
| december | 39 fő (-1 fő SNI) | 19 fő |
| **2021. évi normatíva számolásához figyelembe vehető létszám** | **41 fő** | **19 fő** |

A veszélyhelyzet a bölcsődei ellátás zavartalan működését nem befolyásolta, az igénybevevői létszámban az elmúlt évhez képest visszaesés volt tapasztalható.

A bölcsődei beíratás folyamatos, az ellátás iránti igényt személyesen, telefonon és e-mailben jelezhetik a szülők, melyre tavasszal figyelemfelkeltő plakát hívja fel a figyelmet. A bölcsőde vezetője 2021. szeptember 21. napján a Védőnői Szolgálat munkatársainak értekezletén tájékoztatást tartott a bölcsődei ellátás igénybevételének feltételeiről és lehetőségéről, kérve a védőnők együttműködését a 0-3 éves korú kisgyermeket nevelő családok tájékoztatásában. 2021. szeptember 22. napján a Piroskavárosi Szociális Család- és Gyermekjóléti Intézmény szakmai vezetője részére pedig e-mailben küldte meg a tájékoztatást.

Csongrád Városi Önkormányzat Képviselő-testülete döntése értelmében 2021. évben sem került bevezetésre a bölcsődékben gondozási díj.

Szakmai munka:

A kisgyermeknevelők szakmai munkájukat a szakmai alapelvek és módszertani ajánlások érvényesülésével végzik. Munkájuk során kiemelkedő fontossággal bír az egyéni bánásmód érvényesítése, a kisgyermekek pozitív önállósági törekvéseinek, önértékelésének erősítése.

Az új igénybe vevők szülővel történő fokozatos beszoktatása folyamatos. A bölcsőde és a család kapcsolatának erősítése kiemelt hangsúlyt kap az intézményben folyó munka során.

A kisgyermeknevelők és a bölcsőde vezetője 2021. évben továbbképzésen nem vettek részt.

Rendezvények:

Februárban zártkörű farsangi rendezvényt tartottak a bölcsődékben. A tavaszköszöntő programot rendhagyó módon tavaszköszöntő témahét formájában rendezték meg. A kisgyermeknevelők gyermekekkel végzett közös tevékenységét – húsvéti hangolódó, tavaszi dekoráció – fotókon és videókon örökítettek meg, melyeket továbbítottak a szülők számára.

A bölcsődei csipegető megrendezésére sem adott lehetőséget a járványügyi helyzet, ezért a bölcsődéket bemutató kisfilmeket készítettek, melyeket a szülők hozzájárulásával az Egészségfejlesztési Iroda (EFI) közösségi oldalán tettek közzé.

A 2020/2021-es nevelési év meghatározó programja volt a két bölcsőde közös szervezésű gyermeknapi rendezvénye június harmadik hetében, melybe most először az EFI is bekapcsolódott egészségi állapotfelméréssel, szűrésekkel, előadással. Felkérésre lufibohócok és a Galli János Általános Iskola 1.A osztályos tanulóinak bábelőadása színesítette a programot.

Az ősztől óvodás kisgyermekeket is rendhagyó módon búcsúztatták el, ünnepi tízóraival és babadiscóval köszöntek el a kisgyermekektől és a családoktól. A mikulásvárás és az adventi készülődés zártkörűen került megrendezésre.

 **b) Családi bölcsőde**

A családi bölcsőde olyan bölcsődei ellátást nyújtó szolgáltatás, amelyet a szolgáltatás nyújtója a saját otthonában vagy más, e célra kialakított helyiségben biztosít.

Csongrád városban a Csillagmadár Gyermekház Szolgáltató Nonprofit Kft. fenntartásában működő családi bölcsődék:

- **Bogyókák Családi Bölcsőde** (Csongrád, Szép u. 53.)

Férőhelyek száma: 7 fő

Működési engedélye határozatlan időtartamra szól.

Szolgáltatás kezdete 2018. március 29.

Ellátási területe Csongrád-Csanád megye

Fenntartó: Csillagmadár Gyermekház Szolgáltató Nonprofit Kft.

- **Csiga-Bölcsi Családi Bölcsőde** (Csongrád, Szép u. 53.)

Férőhelyek száma 5 fő

Működési engedélye határozatlan időtartamra szól.

Szolgáltatás kezdete 2017. január 1.

Ellátási területe Csongrád-Csanád megye

Fenntartó: Csillagmadár Gyermekház Szolgáltató Nonprofit Kft.

- **Héthatár Családi Bölcsőde** (Csongrád, Szép u. 53.)

Férőhelyek száma: 7 fő

Működési engedélye határozatlan időtartamra szól.

Szolgáltatás kezdete 2019. október 3.

Ellátási területe Csongrád-Csanád megye

***V. Védőnői Szolgálat***:

A védőnő személyes és közösségi ellátást nyújt az egészségi állapot megőrzése, a betegségek megelőzése, korai felismerése, valamint egészségfejlesztés céljából a várandós anyák, a 19. életévet be nem töltött személyek, valamint a családtervezés időszakában lévő személyek számára.

A területi védőnői ellátásról szóló 49/2004. (V.21.) ESzCsM rendelet előírja a területi védőnők gyermekvédelmi feladatait, különös tekintettel a korai észlelésre, jelzésre és együttműködésre a Család- és Gyermekjóléti Szolgálattal.

A védőnői szolgálat a jelzőrendszer tagja, a védőnő találkozik először a veszélyeztetett várandóssal, majd a csecsemővel. A védőnő gondozási feladatait önállóan végzi, ennek során kapcsolatot tart és együttműködik a háziorvosi szolgálattal, közoktatási, a gyermekjóléti, a szociális és családsegítést végző intézményekkel.

A védőnői ellátás feladata:

* család- és nővédelmi tanácsadás, reproduktív egészségfejlesztés,
* várandós anyák, gyermekágyas és szoptató anyák gondozása,
* újszülött kortól a tanulói jogviszony megkezdéséig a gyermekek gondozása,
* óvodában a védőnői feladatok elvégzése, az oktatási intézményben a tanulók ellátása,
* oktatási intézménybe nem járó otthon gondozott tanköteles korú gyermek gondozása,
* családgondozás,
* gyermek családban való nevelkedésének elősegítése, együttműködés a háziorvossal, a gyermekjóléti szolgálattal a gyermek veszélyeztetettségének megelőzése és megszüntetése érdekében,
* a gyermekvédelmi jelzőrendszer részeként a gyermek veszélyeztetettségének jelzése a háziorvosnak, házi gyermekorvosnak, a gyermekjóléti szolgálatnak, valamint a gyermekek védelméről és a gyámügyi igazgatásról szóló törvényben meghatározott esetekben hatósági eljárás kezdeményezésére,
* az egyéni és közösségi egészségfejlesztési, egészségvédelmi programok tervezésében, szervezésében és megvalósításában való részvétel.

Demográfiai adatok Csongrád város tekintetében 2021.12.31. napján

|  |  |
| --- | --- |
| Várandósok száma | Csecsemők száma |
| 71 fő | 149 fő |

Városunk közigazgatási területén 7 körzet működik, melyek mellett van egy iskolakörzet is.

Rendszeres a kapcsolat, a jelzés- visszajelzés, az egyeztetés, az esetmegbeszélés, az esetkonferencia tekintetében.

A védőnői munka során tapasztalt- gyermekjóléti szolgálat felé jelzést nem igénylő – problémák összefoglalása:

* nehéz megélhetés, lakhatási gondok,
* egyre több gyermek szociális kompetenciája fejlődik lassan, szűrővizsgálatok során többször találkoznak fejlődésben való visszamaradással, kompetenciák hiányosságaival, amelyet a gyermekeknek már el kellett volna sajátítaniuk,
* érdektelenség (egészségnevelési és a szülésre felkészítési programjaikon),
* párkapcsolati, önértékelési problémák,
* felelőtlen családtervezés,
* a gyermekek helyzetének megoldását a családok problémáinak megoldásában látják.

Tanácsadás adatai 2021. évben:

|  |  |
| --- | --- |
| Várandós anyák száma | 71 fő |
| Szociális okból fokozott gondozást igénylő várandós anyák száma | 5 fő |
| Kiskorú várandós | 2 fő |
| Gondozott gyermekek száma | 891 fő |
| 0-35 hónapos | 407 fő |
|  ebből szociális okból fokozott gondozást igényel | 14 fő |
| veszélyeztetettként fokozott gondozást igényel | 2 fő |
| szociális okból saját hatáskörben fokozott gondozást igénylő | 12 fő |
| 3-6 éves | 484 fő |
|  ebből szociális okból fokozott gondozást igényel | 9 fő |
| szociális okból saját hatáskörben fokozott gondozást igénylő | 7 fő |
| veszélyeztetettként fokozott gondozást igényel | 2 fő |
| 7-16 éves otthon gondozottak száma | 10 fő |
| A nem megfelelő szülői attitűd miatt azon újszülöttek száma, akik nem kerültek vissza a családjukhoz | 2 fő |

A védőnők a „*kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatásokról és a szűrővizsgálatok igazolásáról*” szóló 51/1997. (XII.18.) NM rendeletnek megfelelően kötelező szűrővizsgálatokat végeznek a megfelelő szűrőeszközökkel felszerelt tanácsadókban 0-6 éves gyermekek egészség megőrzésének érdekében. A szűrővizsgálatok során vizsgálják a gyermek testi fejlődését, pszichomotoros és mentális fejlődését, látást, hallás szűrését, beszédfejlődést és a mozgásszervek szűrését. A szűrővizsgálat eredményéről igazolást adnak a szülőnek, aki ezzel felkeresi a házi gyermekorvost, és ott megtörténik a gyermek orvosi szűrővizsgálata is.

A bölcsődék üzemeltetése egyre fontosabb, egyre több helyre lesz szükség, mivel a szülők minél hamarabb próbálnak visszajutni a munkahelyükre anyagi okok miatt. Emellett a tapasztalat azt mutatja, hogy az a gyermek, aki a bölcsődében kezdi pályafutását (nem pedig az óvodában), az sokkal előrébb jár a fejlődésben, mint társai.

**VI. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása**

Felügyeleti ellenőrzések:

A gyermekvédelmi törvény 104. § alapján a fenntartó ellenőrzi az intézmény gazdálkodását és működésének törvényességét és évente egy alkalommal értékeli a szakmai munka eredményességét, a szakmai program végrehajtását, valamint a gazdálkodás szabályszerűségét és hatékonyságát.

A szociális gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X.24.) Korm. rendelet szabályozza az ellenőrzés lefolytatásának menetét.

**A Piroskavárosi Szociális Család- és Gyermekjóléti Intézmény Család és Gyermekjóléti Központ és Szolgálat** fenntartói ellenőrzésére 2021.12.15. napján került sor. Az ellenőrzés során megállapítást nyert, hogy az intézmény a jogszabályi feltételeknek megfelelően működik, az előírt személyi és tárgyi feltételek biztosítottak.

**Templom utcai „Mesevár” Bölcsőde és Széchenyi úti „Kuckó-mackó” Bölcsőde:**

2021.09.06. napján a két bölcsődei intézményegység közegészségügyi, táplálkozásegészségügyi és kémiai biztonsági kockázatértékelésére került sor. Az ellenőrzés során a bölcsődék működtetése megfelelőnek bizonyult, a veszélyes anyagokkal végzett tevékenység bejelentésének hiányossága került feljegyzésre.

A Csongrád-Csanád Megyei Kormányhivatal Hatósági Főosztály Szociális és Gyámügyi Osztálya 2021.08.17. napján kelt CS/C01/00525-1/2021. iktatószámú levelében értesítette a fenntartót hatósági ellenőrzés indításáról, melynek időpontja 2021.09.16. napja volt. Az ellenőrzés során a működés 2019-2021 időszakban a jogszabályi feltételeknek, előírásoknak megfelelt, a bölcsődékben a dokumentációt pontosan, precízen végzik. A Templom utcai „Mesevár” Bölcsőde udvarán a beton töredezett, hiányos, a lépcsők szélei letöredezettek. Ezzel a problémával kapcsolatban hatósági eljárás nem indult. A problémáról a fenntartó már tud, folyamatosan figyelemmel kíséri a pályázati lehetőségeket.

A fenntartói ellenőrzésre 2021.12.13. napján került sor, melyen megállapítást nyert, hogy az intézmény a szabályos működés feltételeit biztosítja, a jogszabályoknak megfelelően működik, így hatósági eljárás indítása nem volt indokolt.

**VII. Jövőre vonatkozó célok**

Jelzőrendszeri javaslatok a gyermekek helyzetének javítása érdekében:

* Az intézmények közötti szakmai munka, párbeszéd javítása, esetmegbeszélések számának növelése, több esetkonferencia létrehozása, szakmaközi megbeszélések számának növelése- tapasztalatok cseréje;
* A kötelező korai fejlesztéssel együttműködés tudatosítása a szülőben elengedhetetlen
* Szülők kötelességeinek megismertetése, felelősségének tudatosítása, szülők megszólítása, szülőcsoportok szervezése;
* A szolgáltatások közötti együttműködés további erősítése;
* A jelzőrendszer tagjaival való együttműködés még szorosabbá tétele, egymás munkájának megismerése, egymás kompetenciájának megismerése, pszichológusok bevonása. Önismeret, egymás hibáztatásának kerülése;
* Konfliktusmegoldó, feszültségoldó foglalkozások szervezése a Család- és Gyermekjóléti Szolgálat prevenciós programjainak megerősítése és további új programok kidolgozása szülők, gyermekek fiatalkorúak vonatkozásában. Tervezett csoportok működtetése annak érdekében, hogy a klienseket minél szélesebb körben tudjuk a segítő tevékenységünkbe bevonni;
* Szóróanyagok segítségével a gyermekeket nevelő családok széleskörű tájékoztatása a gyermekjóléti alapellátásokról, igénybevételük feltételeiről, módjáról.

**VIII. A bűnmegelőzési program főbb pontjainak bemutatása, valamint a gyermekkorú és fiatalkorú bűnelkövetők számának, valamint az általuk elkövetett bűncselekmények számának és a bűnelkövetés okainak bemutatása.**

Csongrád Város Bűnmegelőzési koncepciójának célja az önkormányzat közbiztonsági és bűnmegelőzési filozófiájának megfogalmazása, helyzetelemzés alapján a megvalósítandó rövid és hosszabb távú célok, illetve prioritások kijelölése, a végrehajtás módjának meghatározása, a fejlesztés folyamatos biztosításával pedig az életminőséget javító közbiztonság megteremtése.

A koncepció kiemelt célterületei:

* A gyermek- és fiatalkori bűnözés megelőzésével kapcsolatos célok.
* A településbiztonság fokozása érdekében megvalósítandó célok.
* Az áldozattá válás megelőzésével és az áldozatok segítésével kapcsolatos célok elérése.
* A bűnismétlés megelőzéséhez szükséges célok elérése.
* Az időskorúak életkori, fizikai, mentális sajátosságaikból és a társadalomban betöltött szerepüknél fogva az átlagnál sérülékenyebbek, kiszolgáltatottabbak, mindazonáltal a gyermeknek és fiataloknak való példamutatással összefüggésben aktivitásuk kiaknázható tőkét rejt magában. Ezért a stratégia valamennyi prioritásában horizontális szempontként előtérbe kell helyezni az idősek védelmét, segítését, lehetséges bevonásukat a bűnmegelőzési programokba.

**Együttműködés a jelzőrendszer tagjaival:**

A jelzőrendszer tagjaival a korábbi években már kialakított munkakapcsolatnak köszönhetően a közös gondolkodás és együttműködés zavartalan és gördülékeny volt a 2021. évben is. A Civil Hírlánc az illetékességi területen az elmúlt év során a koronavírus járványhelyzet miatt elrendelt korlátozások lehetőségeihez mérten is hatékonyan működött. Az önkormányzati és civil szervezetek, szociális intézmények illetve hatóságok között az információáramlás többnyire telefonos és elektronikus formában történt, ennek ellenére hatékonynak bizonyult. A Csongrádi Rendőrkapitányság a jelentkező problémákra továbbra is igyekezett azonnal reagálni.

A szervezetek kapcsolattartói között törekedtek a folyamatos kommunikációra, amely kiemelten szükséges ahhoz, hogy az adott feladatokat a lehetőségekhez képest gyorsan és szakszerűen lehessen elvégezni.

**Bűnmegelőzési órák, DADA program az iskolákban:**

A koronavírus járványhelyzetből adódó korlátozások miatt az általános iskolai D.A.D.A. programra, a bűn,- és baleset-megelőzési órák tartására, az iskola rendőre program végrehajtására a jelenléti oktatás szüneteltetése miatt nem volt lehetőség 2021. május 16- ig. Ezeket a programokat igyekeztek a 2021/2022-es tanév megkezdését követően bepótolni. Szülői értekezleten való részvételre általános iskolákban a járvány miatt nem került sor.

Felkeresések és saját szervezések, kezdeményezések alapján 6 alkalommal vett részt a rendőrség bűn,- és baleset-megelőzési kitelepüléssel rendezvényeken (Levendula nap, Csanyteleki Falunap, Felgyői Falunap, Mihály napi tűzgyújtás- Csanytelek, Adventi vásár). A rendezvényeken prevenciós célú feladványokat biztosítottak az érdeklődők részére. A kitelepüléseket 847 fő tisztelte meg érdeklődésével.

A nyári szünet idején az ifjúsági nyári táborokban 17 alkalommal 208 fő részére biztosítottak játékos bűn- és balesetmegelőzési foglalkozásokat.

**Iskola rendőre program:**

A Csongrádi Rendőrkapitányság illetékességi területén 9 általános iskola működik. Minden általános iskolában működik az „Iskola rendőre” program, melyet az iskola rendőrök napi szolgálatellátásaik során beépítenek szolgálati feladataikba. Fontos szerepük van a fiatalok körében kialakuló feszültségek és konfliktusok által generált jogellenes cselekmények megelőzésében és megszüntetésében, elsődlegesen az iskolákban megjelenő jogsértések vonatkozásában (iskolákban történő lopások, bántalmazások, garázdaság). Az iskola rendőrök az oktatási intézmények vezetőivel, oktatóival rendszeresen tartották és tartják a kapcsolatot, így egy esetleges probléma esetén azonnal tudnak azokra reagálni. Az iskolákkal történő kapcsolattartást havi szinten dokumentálták az erre a célra rendszeresített iskolai rendőri naplókban, amelynek vezetését havi szinten ellenőrizték. Az év elején az általános iskolákban a személyes megjelenés szüneteltetése miatt, az intézmények vezetői, pedagógusai és diákjai az aktualitásokról e-mailben kaptak tájékoztatást. 2021. szeptember 1-jétől az általános iskolákban 1 fő tiszthelyettes D.A.D.A. oktatói képesítéssel rendelkező iskola rendőr bűn- és balesetmegelőzési órákat 3. osztálytól 8. osztályig 115 órában 1779 tanuló részére.

A Csongrádi Rendőrkapitányságon a bűnmegelőzési főelőadói munkakört 2021. július 1. napjától 1 fő rendőrtiszt látja el, aki a város 4 középiskolájában tart bűn- és balesetmegelőzési órákat, valamint 2019.01.01. óta a rendészeti osztály állományából 1 fő tiszthelyettes rendőr lát még el bűnmegelőzési feladatokat. Az intézményekben eltöltött idő alatt a tanácsadók az összes tanári kart és a legtöbb iskolai dolgozót, illetve a tanulókat is készségszinten ismeri, mely esetleges rendőri intézkedés felmerülése esetén a gyorsabb ügyintézést, eljárást segíteni szokta.

**Iskolaőrség:**

2020. szeptember 1. napjától a köznevelési és szakképzési intézményekben iskolaőr segíti az intézmény rendjének fenntartását. Az iskolaőr biztosítja, hogy a kijelölt oktatási-nevelési intézmény pedagógusai, a nevelő és oktató munkát közvetlenül segítő alkalmazottai feladataikat zavartalanul elláthassák. A tanulók vagy az intézmény dolgozóinak biztonságát sértő vagy veszélyeztető cselekményeket megakadályozza, megszakítja, a sérelmükre elkövetett jogellenes cselekményeket megelőzi. A csongrádi intézményekben jelenleg nincs iskolaőrség, nincs olyan fegyelmi probléma, amely indokolná a jelenlétüket.

**Gyermek és fiatalkorúak érintő bűnügyi statisztika,**

**elkövetett bűncselekmények száma, okai:**

A gyermek és fiatalkorú sértettek ügyeiben folytatott büntetőeljárások tekintetében megállapítható, hogy legtöbbször az elkövető is hasonló korú (pl. iskolában elkövetett lopások, iskolai verekedések, bántalmazások). Ezek az elkövetők legtöbbször figyelmen kívül hagyják az iskolai házirend szabályait, az egyéb szabályok megszegésének tárgyi súlyát, következményét, bíznak a jogkövetkezmény elmaradásában. Sok esetben nem tesznek, vagy nem akarnak különbséget tenni a diákcsíny és a bűncselekmény között. Úgy gondolják, hogy a nem tudás mentesít a felelősségre vonás alól. Ezért a bűnmegelőzés kiemelt feladata az általános- és középiskolás korosztályban tudatosítani az elhatárolódás fontosságát.

2021. évben ez az elkövetői magatartás a pandémia idejéig a rendszeres prevenciós előadásoknak, foglalkozásoknak, továbbá a folyamatos e-mailben történő tájékoztatásnak köszönhetően csökkenő tendenciát mutatott az általános és középiskoláinkban egyaránt. A hasonló, iskolán kívüli cselekmények jelentős részéért legtöbbször sajnos a nem megfelelő szociális háttér, a szülők, a lakókörnyezet rossz példát mutató magatartása, életvitele lehet a felelős. Ezen kívül a gyermek és fiatalkorú sértetti kör kevesebb élettapasztalatánál fogva, meggondolatlan magatartásukkal együtt, nagymértékben hozzájárulnak ahhoz, hogy szabálysértések és bűncselekmények áldozataivá váljanak.

|  |  |
| --- | --- |
| Közlekedési szabálysértés elkövetése miatt fiatalkorúak ellen | 19 fő |
| Bűncselekmény elkövetése miatt fiatalkorúak ellen(jármű önkényes elvétele, lopás, garázdaság, kábítószerrel való visszaélés) | 7 fő |

Forrás: Csongrádi Rendőrkapitányság Bűnügyi Osztály beszámolója

**Jelzések általános és középiskolákból**

Oktatási intézmények részéről olyan jelzés nem érkezett, melyekkel kapcsolatban a prevenciós előadónak rendőri intézkedést kellett volna foganatosítaniuk.

**Prevenció**

**Bűnmegelőzési tevékenység**

A korábbi években a lakosság részéről nagy érdeklődésre számot tartó rendőrségi nyílt napot 2021. áprilisában a járványhelyzetre tekintettel nem tudták megtartani.

A Körös-Toroki napok minden évben nagy érdeklődésre tart számot, de 2021-ben a fesztivál nem került megrendezésre.

Csongrádon a Fogyatékkal Élők Nappali Intézményében (FONI) , valamint az Aranysziget Otthon Kisréti Otthonában már évtizedek óta tartanak bűn,- és baleset-megelőzési foglalkozásokat. 2021-ben 4 foglalkozás megtartására került sor 36 fő részére, a Kisréti Otthonban 5 alkalommal 146 fő részére tartottak prevenciós foglalkozásokat. A Kisréti Otthonban egy alkalommal a Batsányi János Gimnázium diákjaival közösen érzékenyítő napon vettek részt a rendőrök nagy sikerrel.

**Baleset- megelőzési tevékenység**

Kiemelt figyelmet fordítanak a megelőzés jegyében a biztonságos közlekedés elősegítésére és ezen belül is a gyermekek biztonságos kerékpáros közlekedésére, hiszen a statisztikai adatok azt támasztják alá, hogy egyre több a gyermekek sérelmére bekövetkezett balesetek száma. Ennek megelőzése érdekében az iskolai prevenciós tevékenység során kiemelten baleset-megelőzési foglalkozásokat és előadásokat is tartottak. Az elmúlt év során, 2021. szeptember 1-jétől általános iskolákban 56 alkalommal 654 fő részére tartottak ebben a témában előadásokat.

A megelőzési foglalkozásokba bevonásra kerültek 7 óvoda óvodásai is, melynek során a mobilitási hét keretében 5 órában 223 fő részére tartottak játékos formában tájékoztatást és gyakorlati képzést a kerékpározás legfontosabb szabályairól az Ifjúsági téren lévő KRESZ parkban.

A középiskolákban is folyamatos volt a balesetmegelőzési órák tartása, kerékpározás szabályai, veszélyei témakörben. 5 alkalommal 68 fő részére tartottak előadást.

A Kozmutza Flóra Óvoda, Általános Iskola diákjai részére 3 alkalommal 16 fő részére tartottak előadást.

2021. június közepétől augusztus végéig nyári táborokban KRESZ tesztekkel, közlekedési szóróanyagokkal hívták fel a figyelmet a közlekedési szabályok betartásának fontosságára. A nyári táborokban 17 alkalommal tartottak előadást 208 fő gyermek részére.

**Kábítószer terjesztésével, fogyasztásával kapcsolatos adatok, tapasztalatok**

Az alkohol hatása a bűnelkövetésben a korábbi évekhez hasonlóan továbbra is a közterületen elkövetett garázda jellegű bűncselekmények elkövetése során, valamint a családon belüli erőszak tekintetében volt tapasztalható. Az alkohol az egyre fiatalabb elkövetői csoportoknál is kezd megjelenni, a vagányság, a bevállalósság fontos szerepet tölt be ezeknek a fiataloknak az életében. Nem kevésbé befolyásoló tényező a szülői háttér, a szülő mint modell a gyermek számára. A negatív környezeti hatások, a mentális és főként lelki elhanyagoltság előbb- utóbb a gyermek negatív életszemléletének kialakulásához vezet, a kilátástalannak tűnő útkeresésbe és a nem megfelelő, hasonló problémával küzdő kortárs csoportokhoz tartozáshoz, az italozó életmódhoz vezet. Jellemző, hogy e bűncselekmények elkövetői az alkoholfogyasztás hatására jelentős indulati, erőszakos, agresszív állapotba kerülnek, majd így követik el a bűncselekményt. A kábítószer és egyes pszichoaktív anyagok szerepe a bűnelkövetésben 2021-ben nem volt jellemző. Az alkohol, a kábítószer és a pszichoaktív anyagok fogyasztása, hatása a személyiségre, a környezetre valamint a befolyásoltságuk alatt elkövetett jogsértések következményeire való figyelemfelhívás a bűnmegelőzési előadások során prioritást élveznek.

**Kábítószerügyi Egyeztető Fórum**

2021-ben a Csongrád-Csanád Megyei Önkormányzat kezdeményezte Csongrád városában Kábítószerügyi Egyeztető Fórum (KEF) létrehozását, mely szeptemberben megalakult.

A KEF megalakulásának célja az alábbiak elérése volt:

* a helyi erőforrások mozgósítása, a helyi szereplők tevékenységének összehangolása, javaslattétel, ajánlások megfogalmazása az esetleges párhuzamosságok elkerülése érdekében;
* szakmai ajánlóként koordinálja és elősegíti az országos, illetve a nemzetközi pályázatokon való helyi részvételt, és egyik legfontosabb tevékenységeként helyi stratégiát dolgoz ki a kábítószer- probléma kezelésére;
* koordinálja és monitorozza a stratégia helyi szintű megvalósulását, párbeszédet kezdeményez, elősegíti a kábítószerügyben érdekelt és felelősséget viselő felek közötti kommunikációt;
* feltárja és értelmezi a helyi sajátosságokat és szükségleteket.

A kábítószer probléma visszaszorítása érdekében a Fórum elkészítette a város Drogstratégiáját, rövid, közép- és hosszútávú célkitűzéseket fogalmazott meg, hogy a feladatok megvalósítása tervezhető legyen.

**IX. Civil szervezetekkel való kapcsolat**

Csongrád városában jelenleg 54 civil szervezet működik a kultúra különböző területeit érintve. Az önkormányzat szoros együttműködésben áll a szervezetekkel. Városi rendezvényeken vagy pályázat keretében megvalósuló programsorozatok megvalósulásában is segédkeznek mind a szervezésben, mind a lebonyolításban. Közösségépítő szerepük mellett elsősorban a város kulturális, sport és szabadidős életének színesítéshez közösségi programok lebonyolításához járulnak hozzá.

A civil és sportszervezetek számából is következtethetünk arra, hogy nincs hiány az olyan rendezvényekből, amelyek a fiatalokat, diákokat célozzák meg. Önkormányzatunk szorosan együttműködik a Városi Diákönkormányzattal. A DÖK vezetőit mindig meghívják az őket érintő kérdésekben a bizottsági, testületi ülésekre egyaránt. A civil szervezetek jó színterei a fiatalok önkéntes munkavégzésének is. Önkormányzatunk a civil szervezetek munkáját elismeri. Szerepük egyre hangsúlyosabbá válik országos és helyi szinten is.

1. Az önkormányzat folyamatosan figyelemmel kíséri a civil szervezetek tevékenységét. Városunkban a civil szervezetek széles skálája működik. Minden év elején az önkormányzat pályázatot ír ki a 10/2013. (III.22.) önkormányzati rendelete alapján a civil és sport szervezetek számára. Évente benyújtott pályázataik alapján költségvetési támogatásban részesülnek. Működésüket az önkormányzat technikai problémáik megoldásához nyújtott segítséggel, valamint helyiségek biztosításával is segíti.

Az egészségügyi veszélyhelyzet új kihívások elé állította a kulturális intézményeket, civil és sport szervezeteket. Az önkormányzat a járványhelyzethez igazodva igyekezet könnyíteni, biztonságossá tenni a szervezetek, intézmények munkáját. A civil szervezetek, kulturális intézmények bizonyos programjai, szakmai megbeszélései online felületeken valósultak meg.

A Család-és Gyermekjóléti Szolgálat és Központ munkájának hatékonysága érdekében együttműködik a Bölcső Nagycsaládosok Csongrádi Egyesületével, a Katolikus Karitassal, a Magyar Élelmiszerbankkal, a Máltai Szeretetszolgálattal. Napi kapcsolatban állnak egyéb civil szervezetekkel, a rendelkezésre álló eszközökkel igyekeznek segíteni a rászorulókat pályázatokkal, adományokkal. Programjaik megvalósításában is kérik ezen szervezetek segítségét.

1. Csongrád és Térsége Polgárőr Egyesület a szociális ellátás területén igen nagy segítséget jelent a felderítés, megelőzés, az anyagi és mentális segítségnyújtás terén. A Polgárőrök munkája kiemelkedő ezen a területen, hiszen szorosan együttműködnek a tanyagondnoki szolgálattal, rendőrséggel, jelzésekkel élnek az intézmények felé. Munkájuk különösen nagy jelentőséggel bír a téli időszakban, hiszen ilyenkor a krízishelyzetbe került családok nagyobb odafigyelést igényelnek.

Tisztelt Képviselő-testület!

Tájékoztatom a Tisztelt Képviselő- testületet, hogy a Piroskavárosi Szociális Család- és Gyermekjóléti Intézmény Jelzőrendszeri Intézkedési Terve 2022. évre elkészült, az megtekinthető az intézménynél, a Polgármesteri Hivatal Szociális és Lakásügyi Irodájánál.

Kérem, vitassák meg az összeállított anyagot és javaslataikkal támogassák Csongrád Városi Önkormányzat jövőre vonatkozó, a gyermekek védelmét ellátó rendszerének fejlesztését.

**Határozati javaslat**

Csongrád Város Önkormányzata Képviselő-testülete megtárgyalta és elfogadja a „T*ájékoztató értékelés a gyermekjóléti és gyermekvédelmi feladatok ellátásáról”* szóló tájékoztatót.

A Képviselő-testület elismerését és köszönetét fejezi ki a gyermekjólét és gyermekvédelem területén dolgozó munkatársaknak elhívatott munkájukért.

Határidő: a határozat megküldésére a Csongrád-Csanád Megyei Kormányhivatalhoz azonnal

Felelős: Dr. Juhász László jegyző

Erről jegyzőkönyvi kivonaton értesítést kapnak:

1. A Képviselő-testület tagjai
2. Dr. Juhász László jegyző
3. Szociális és Lakásügyi Iroda és általa:
4. Csongrád-Csanád Megyei Kormányhivatal Hatósági Főosztály Szociális és Gyámügyi Osztály Szeged
5. Piroskavárosi Szociális Család- és Gyermekjóléti Intézmény

Csongrád, 2022. március 29.

 Dr. Juhász László

 jegyző